title: VL spreek grondkwessie by jaarkongres aan

maintext:
This post is also available in: English
’n Waterskeidingskongres. Waarskynlik die belangrikste in die geskiedenis van landbou in Suid-Afrika én die Vrystaat. Dis hoe Francois Wilken, president van Vrystaat Landbou (VL), sy organisasie se jaarkongres beskryf het.
Volgens Wilken is daar “nêrens in die wêreld boere wat moet boer onder die druk waarmee Suid-Afrikaanse boere te doen het nie”.
Meer as 250 gaste het die kongres, waar grondonteiening sonder vergoeding hoog op die agenda was, op 15 en 16 Augustus 2018 in Bloemfontein bygewoon. Die tema was Terug na ons lede en boere kon hulle bekommernise met VL deel en debatteer.
Verskeie bekendes soos dr John Purchase, hoof uitvoerende beampte van Agbiz, Theo Venter, politieke ontleder verbonde aan die Noordwes-Universiteit se besigheidskool, Ivor Price, TV-aanbieder, Dan Kriek, president van Agri SA, en Andries Vermeulen, storieverteller, was teenwoordig.
Vertroue in VL-leiers
Wilken en Tommie Esterhuyse, wat die afgelope jaar as onderskeidelik VL se president en vise-president waargeneem het, is ook vir ’n volgende termyn van twee jaar verkies.
“Ons gaan nie toelaat dat ons die etiket dra as die skuldiges van alles wat in hierdie land verkeerd gaan nie,” het Wilken gesê. Volgens hom het die regering in baie opsigte gefaal.
“As jy as politikus nie kan doen wat jou kiesers van jou vra nie, moenie die blaam verskuif nie. As jy stemme wil werf, kry dit op die regte beginsels en manier.” Hy meen boere sal aanhou hard werk om kos op die tafel te sit.
Volgens hom neem VL kennis van die lys plase, wat moontlik onteien kan word, wat gepubliseer is en sal hy sy lede bystaan. “Ons soek duidelik wat grondtonteiening sonder vergoeding presies beteken? Kom ons spekuleer nie in die media, om die braaivleisvure en op sosiale media nie. Kom ons kry antwoorde.”
Hy het ’n beroep op boere gedoen om veral in sulke omstandighede meer betrokke te wees. “As jy wil opstaan en ’n standpunt maak, moenie dit op ’n WhatsApp doen nie. Gaan na jou landbouvereniging toe en as jy só sterk oor ’n saak voel, laat my weet en ons sal dit op die agenda sit. Dan hanteer ons jou punt konstruktief: Ons kom tot ’n besluit en voer hom uit.”
Wilken meen met samewerking en verskeie insette kan die beste oplossings gevind word. “Die tyd is verby wat jy vir my sê jy het nie tyd (om insette te lewer) nie.”
Betaal ledegeld hieroor
Volgens Venter was sy boodskap minder oor politiek en meer oor dink. Hy meen klem moet gelê word op hoekom ’n mens op ’n sekere manier oor goed dink.
“Wat van die politieke geraas is regtig waar? Wat is politieke lawaai en wat is waar? Dit is wat ons moet bepaal,” het hy gesê.
Kriek het aangekondig dat Agri SA, saam met boere, uitgenooi is om met die ANC te vergader. “Agri SA sal die Grondwet beskerm. Maak nie saak wat nie,” het hy gesê.
Volgens Kriek, self ’n Vrystaatse boer, betaal hy net ledegeld aan een organisasie. “Ek vertrou slegs een organisasie met die toekoms van my plaas, my grond, my eiendomsreg en my ander regte onder die grondwet én dit is Vrystaat Landbou.”
Bron: Vrystaat Landbou


description: Melkbokboere – en enigeen wat in kleinveesuiwel belangstel – kan vanjaar weer gratis by kenners kom kers opsteek by die vyfde jaarlikse Melkbokinligtingsdag

title: Agri-Expo Livestock bemagtig melkbokboere

maintext:
This post is also available in: English
Melkbokboere, en enigeen wat in kleinveesuiwel belangstel, kan vanjaar weer gratis by kenners kom kers opsteek by die vyfde jaarlikse Melkbokinligtingsdag op Donderdag 11 Oktober 2018 tydens Agri-Expo Livestock op Sandringham buite Stellenbosch.
Volgens Breyton Milford, operasionele bestuurder van Agri-Expo, is die inligtingsdag een van dié landbougenootskap se projekte om nuwe toetreders tot landbou te bemagtig en op te lei in vennootskap met die Wes-Kaapse Departement van Landbou.
“Die inligtingsdag het ten doel om vaardighede te ontwikkel, marktoegang te verbeter en volhoubaarheid te bevorder,” sê Milford. “Dit is ‘n waardevolle geleentheid vir kleinveeboere om meer te leer oor melkbokboerdery en die moontlikhede wat hierdie groeiende bedryf bied.”
Vanjaar se program sluit kundiges van reg oor die land in:
WA Hugo, wat op ‘n kleinhoewe buite Lambertsbaai onder die handelsnaam Bettie Bok kaas maak, deel sy kennis oor die pad na suksesvolle melkbokboer (soos die belangrikheid van goeie genetika) en klein kaasmaker – ideaal vir nuwe en aspirantmelkbokboere.
Estalanie Marais van Karoo Bokmelk gee raad oor die suksesvolle bemarking van unieke bokmelkprodukte. Karoo Bokmelk is reeds etlike kere bekroon vir hulle boetiekkase, waaronder met die gesogte SA Kampioen-toekenning vir Bokmelk Halloumi in 2018.
Dr Chris van Dijk, hoof uitvoerende beampte van die Melkprodusente-organisasie (MPO) bied ‘n praatjie aan oor risiko’s in die melkbokbedryf.
Dr Faffa Malan, Suid-Afrika se bekendste virtuele veearts en bestuurder van die Herkouerveterinêre Vereniging van Suid-Afrika (RuVASA), stel sy nuwe, verbeterde “Vra vir Faffa”-portaal as deel van die Kundiges-afdeling op Landbou.com bekend. Dok Faffa se deelname aan Livestock word moontlik gemaak deur Landbouweekblad.
Die melkbokkenner Donald Mouton, plaasbestuurder van Fairview en voormalige president van die SA Melkbok Telersgenootskap, deel wenke oor eenvoudige oplossings vir doeltreffende bestuur.
Samson Morebodi, melkboktoesighouer van Fairview, demonstreer praktiese raad vir maklike hantering van melkbokke.
Volgens Mouton hou sterk groei in die verbruik van bokprodukte geweldige potensiaal vir die bedryf in. “Daar is egter ook ‘n groot behoefte aan basiese opleiding,” sê Mouton. “Die manier waarop ons kennis tydens hierdie inligtingsdag oordra, dra by tot vooruitgang vir die bedryf én sy waardeketting.”
Die Melkbokinligtingsdag vind van 08:00 tot 13:00 in die Standard Bank-konferensiesentrum plaas. Bywoning is gratis, maar plek is beperk tot 120 mense. Vir registrasie en navrae, kontak Breyton Milford by 021-975-4440 of breyton@agriexpo.co.za. Vir meer inligting, besoek www.livestock.org.za.
Bron: Agri-Expo

fasttext_language: af


title: Doen jou huiswerk!

maintext:
This post is also available in: English
Party boere haat dit en vermy dit soos die pes. Vir ander is dit die eenvoudigste oplossing vir ’n volhoubare inkomste. Dan is daar ook diegene wat die markgolwe lees en verstaan en weet hoe om die stelsel te benut om geld te maak. Die feit bly – sonder varsproduktemarkte sal Suid-Afrika se groentebedryf tot stilstand knars.
Die mark is nie vir sissies nie en as ’n boer dit as ’n stortingsterrein vir onverkoopte produkte wil gebruik, dan gaan die mark sy produkte presies so hanteer. ProAgri het kers opgesteek by Jaco Oosthuizen, hoofuitvoerende beampte van die RSA-groep, as een van die grootste rolspelers in die varsproduktebedryf, oor hoe boere die mark kan benut om te groei. Jaco sê die mark is uiters mededingend. Dit is ook genadeloos, veral as jou produk nie op standaard is nie. Die markvloer is ’n groot gelykmaker.
Jou produk staan daar tussen al die ander en as jy nie moeite doen om dit verkoopbaar en aantreklik te maak nie, is dit vir die markagent baie moeilik om kopers se aandag te trek en die beursie te laat uithaal. “Onthou die produk bly joune totdat dit verkoop is,” sê Jaco.
Een van die beste beleggings wat ’n groenteboer kan maak is om ’n goeie werksverhouding op te bou met sy markagent. ’n Agent moet aan die een kant sy boere gelukkig hou en aan die ander kant sy kopers, want hy is van albei afhanklik.
’n Boer wat wisselvallig lewer is ’n markagent se grootste nagmerrie, want as ’n groot koper gewoond raak daaraan om op ’n Dinsdag agt palette slaai van ’n spesifieke plaas te koop en skielik word daar sonder waarskuwing vir ’n paar weke nie gelewer nie, gaan die koper begin uitkyk vir ’n ander verskaffer.
Jaco sê selfs kleiner boere moet dit ook verstaan en toepas. Jy kan liewer twee keer per week klein hoeveelhede van hoë gehalte lewer as om op te daag, alles wat jy het neer te sit en dan vir weke te verdwyn. ’n Markagent sal moeite doen om ’n koper vir jou produkte te vind as hy weet hy kan die koper elke week tevrede stel. “Maak seker jou verpakking voldoen aan die mark se standaarde en sorg dat al jou bokse, sakkies en houertjies jou boerdery se naam op het,” sê Jaco.
Net soos enige bemarkingsveldtog in die media, moet jy as boer jou handelsmerk op die mark bevorder. Jou produkte moet sigbaar wees en goed lyk. Kopers weet wat verkoop goed in hulle winkels en dit is waarna hulle gaan soek.
’n Groenteboer se huiswerk begin in die winkel om te sien wat koop die huisvrou en dan eers kom grondontleding, saadkeuse en verbouingspraktyke. Naas standhoudendheid is die grootste wenresep vir goeie pryse om produkte te lewer op tye wanneer dit skaars is. As jou spanspekke voor die res van die land s’n ryp is, gaan jy al die pad bank toe lag.
As jy in die winter lekker soetrissies en basielkruid kan lewer, gaan jy al wat ’n aankoper is se beste maatjie wees. Jaco sê aankooppatrone het deur die jare baie verander. Twintig jaar gelede het die meeste kettingwinkelgroepe al hulle varsprodukte op die market aangekoop, maar ondertussen het hulle ook hulle eie handelsmerke ontwikkel en begin om regstreeks by boere of pakhuise aan te koop.
Ondanks dié verskuiwing het die volumes op die markte steeds bly groei. Meer as R16-miljard se produkte word elke jaar op die plaaslike market verkoop. Die winkelgroepe verstaan ook die waarde van die mark as prysbepaler. Enige prys wat aan ’n boer of pakhuis gebied word, sal ooreenstem met pryse op die mark. “Dit bly die enigste kanaal vir verwysingspryse,” sê Jaco.
Die RSA-groep het saam met die veranderings ontwikkel en gegroei en hulle kan ook buite die varsproduktemark namens boere optree om met kopers te onderhandel. Jaco sê: “Wat RSA uniek maak, is dat ons die boer se verkoopspan bly. Ons filosofie is dat die produsent eerste kom.”
RSA het meer as vierduisend boere op hulle boeke en hulle kyk ewe goed na die groot boere wat hulp nodig het met uitvoere tot die kleinste van die kleinste wat net probeer om ’n paar produkte op die rak te kry. RSA verwag om vanjaar 860 000 ton produkte te verhandel en R4,1-miljard se verkope namens hulle produsente te hanteer. “Ons mikpunt tans is om na ’n miljoen ton per jaar te groei,” sê Jaco.
Vir meer inligting oor die RSA-groep besoek www.rsa.co.za. Lees ook in die volgende uitgawe meer oor die jaarlikse PMAvarsproduktekongres wat onlangs in Pretoria plaasgevind het.


title: Scania het die regte tweedehandse trok vir jou

maintext:
This post is also available in: English
Hoe meer beweging daar in die tweedehandsevoertuigmark is, hoe beter gaan dit met die ekonomie. Ronald Melville, bestuurder van Scania Tweedehands, sê hy kan sommer gou agterkom as daar ekonomiese groei in die land is, want dan kom daar al hoe meer tweedehandse trokke in.
Op die oomblik kan ’n boer uit sowat 200 tweedehandse Scanias kies en keur om die regte pasmaat vir sy onderneming te vind.
Die regte vragmotor vir die regte doel is baie belangrik, sê Ronald. “As jy ’n bepaalde behoefte het of oor ses maande gaan hê, kom praat met ons, dan soek ons vir jou die regte voertuig vir jou onderneming.”
Net soos met Scania se nuwevoertuigverkope, loop Ronald en sy span ook die pad saam met hulle kliënte. “Ons wil nie net trokke aan jou verkoop nie, ons wil die vervoervennoot in jou onderneming raak, sodat jy kan voortgaan met jou boerdery,” sê Ronald.
Dit beteken dat Scania sy deel van die verantwoordelikheid nakom om seker te maak die vragmotor wat jy koop is in ’n goeie toestand en bly in ’n goeie toestand. Al wat jy hoef te doen as jy die trok se verdere inruilwaarde wil behou, is om seker te maak jy hou by nasientye en dat die persoon wat agter die stuurwiel inklim goed opgelei is en omgee vir die trok.
Dit is die moeite werd om ’n bestuurder te stuur vir Scania se opleiding, want saam met die inligting oor die veilige hantering van die voertuig, word daar ook gebou aan trots op die Scania-naam.
Ronald sê ’n trok se jaarmodel en kilometers speel ’n rol, maar uiteindelik is dit die diensrekord en sorg wat sy waarde bepaal.
Die meeste van die trokke in die tweedehandse voorraad is inruilvoertuie en Ronald sê daar is ’n groeiende neiging by die maatskappye wat voertuievlote het om trokke teen laer kilometers in te ruil.
Vroeër het mense aan hulle vragmotors vasgehou tot op 900 000 km, maar deesdae is dit algemeen dat trokke op 600 000 km ingeruil word, wat vir die volgende koper sommer nog baie diens gaan gee. ’n Scania word gebou om ’n miljoen probleemvrye kilometers af te lê, maar Ronald sê hy weet van Scanias wat al van die 1980’s af loop met drie-miljoen kilometer op die klok en nog steeds goeie diens lewer.
Scania Tweedehands sal ook vragmotors inneem wat al eintlik oor hulle leeftyd is en dit opbou vir nog ’n leeftyd. “Omdat alles aan en in ’n Scania uit die Scania-fabriek kom, is dit maklik om die regte onderdele te vind en ’n trok behoorlik te herstel,” sê hy.
Die waarborge wat Scania gee is vergelykbaar met die van nuwe voertuie. Daar is drie pakkette, naamlik 3 maande/60 000 km, 6 maande/100 000 km en vir gekeurde trokke wat in die Scania-familie onderhou is, kan daar ’n lewenslynwaarborg van tot 1,2-miljoen km gegee word. Die herstel- en onderhoudsplan word dan per kilometer uitgewerk.
Vanuit die Scania-kantoor in Germiston word verkope na die res van Afrika ook gedoen. Die span sorg vir al die nodige dokumente en reëlings sodat die trok gewoonlik binne twee weke oor die grens geneem kan word.
Ronald sê hulle het baie boere-kliënte. “Die meeste boere wat hulle produkte moet aanry mark toe of veiling toe se vragmotors ry nie so ver of aanhoudend soos byvoorbeeld ’n vervoerkontrakteur s’n nie. Dit is baie keer seisoenale rywerk. Dit is dus vir ’n boer sinvol om eerder in ’n betroubare, tweedehandse voertuig te belê.”
’n Scania behou sy waarde, maar ’n tweedehandse trok gaan minder kos as ’n nuwe een. Net soos met nuwe voertuie, bied Scania ook volledige finansiering deur sy eie, interne finansiële afdeling. Ronald het ’n ernstige beroep op boere gedoen om na hulle naaste Scania-handelaar te gaan en van daar gehelp te word om die regte voertuig enige plek in die land te vind.
“Daar is slim skelms daar buite wat vals foto’s en inligting versprei en ’n boer kan maar weet Scania sal nooit vir ’n deposito vra op ’n trok wat ’n boer nie gesien het nie. Ons moedig boere aan om te gaan kyk, voel en toetsbestuur voordat hulle koop. ’n Trok is vir ’n boer ’n belangrike belegging en deur ons finansiering en ondersteuning belê ons ook in die boer se onderneming. Dit is die soort verhouding wat ons wil bou vir die toekoms,” sê Ronald.
Om jou tweedehandse Scania te bekom, skakel asseblief jou naaste Scania-handelaar of Scania se Oos-Rand-depot by 011-822-3854.


title: TLU SA verheug oor Trump ondersoek

maintext:
This post is also available in: English
TLU SA glo dat sy jarelange internasionale veldtog om veral plaasmoorde onder die wêreld se aandag te bring, resultate begin oplewer, en daarom is hy verheug oor Amerika se president Donald Trump se aankondiging dat hy ‘n ondersoek na plaasmoorde gelas het, en ook na die moontlikheid van grondonteiening.
“TLU SA was al verskeie kere in die buiteland oor die sake, en sal dit weer doen as die geleentheid hom voordoen,” sê TLU SA se president, mnr. Louis Meintjes. “Ons het reeds binnelands alles probeer om die regering te beweeg om plaasmoorde en die beveiliging van boere te prioritiseer. Eweso het ons reeds alle gevare uitgewys wat met die land se ekonomie gaan gebeur as produktiewe grondonteien gaan word en die pad volg van die grondhervorming tot dusver, waar meer as 95% van voormalige produktiewe grond onproduktief geword het en waar plase verval het.
“Sou die regering bowendien voortgaan om politieke aksies bo ekonomies regverdigbare aksies te stel, loop hy die gevaar dat Suid-Afrika homself ook uit die Agoa ooreenkoms kan stel, met verdere uiters negatiewe gevolge vir die ekonomie.
“Die regering wil nie na ons motiverings luister nie, en daarom verwelkom ons enige buitelandse ondersteuning in hierdie aangeleenthede, en distansieer ons onsself van uitsprake wat beledigend is teenoor pres. Trump,” sê mnr. Meintjes.
Bron: TLU SA


title: Agri SA beloof om eiendomsreg te beskerm tot in die hoogste hof

maintext:
This post is also available in: English
Agri SA neem kennis van die verklaring van die ANC dat 139 plase vir onteiening sonder vergoeding geteiken gaan word. Die ANC het vantevore te kenne gegee dat hulle die grense van artikel 25 met betrekking tot die betaling van vergoeding in die howe wil toets.
“Agri SA sal hierdie situasie fyn dophou en sal by toetssake waar beginsels oor vergoeding uitgeklaar sal word, betrokke raak,” sê Dan Kriek, President van Agri SA. “Agri SA het in die verlede reeds by sodanige sake betrokke geraak en sal nie huiwer om dit weer te doen nie. Dit is die howe se taak om wetgewing en die Grondwet te interpreteer.”
Dit is vir Agri SA ‘n prioriteit om meer duidelikheid te kry oor welke plase geteiken sal word. Die beginsel van vergoeding by onteiening word internasionaal erken, hoewel daar verskillende standaarde vir vergoeding bestaan. Internasionaal word onteiening sonder vergoeding slegs in baie beperkte omstandighede toegelaat.
“Dit sou uiters onbillik en onaanvaarbaar wees om boere wat grond produktief gebruik om die mense van Suid-Afrika te voed, te teiken en te ontneem van hulle eiendom sonder om hulle daarvoor te vergoed,” sê Kriek.
Agri SA is gereed om die beginsels van billikheid en die beskerming van die regte van die individu te verdedig tot in die Konstitusionele hof.
Bron: Agri SA


title: Afwesigheid

maintext:
This post is also available in: English
deur Mariëtte Redelinghuys, LWO Werkgewersorganisasie
Afwesigheid is ŉ algemene probleem in die landbousektor. Dit het ŉ groot invloed op sakebedrywighede en moet doeltreffend bestuur word om produktiwiteit te verseker.
Wat beteken afwesigheid?
Afgesien daarvan om nie by die werk te wees nie, sluit afwesigheid die volgende in:
Laatkommery (so lank as wat die werknemer nie by die werk is nie, is dit steeds afwesigheid)
Vroeg loop
Ongemagtigde pouses
Verlengde pouses (rook, kleedkamer, ete, ensovoorts)
Geveinsde siekte
Ander onverklaarde afwesigheid vanaf die werkstasie of perseel
Dit is die werknemer se plig om dienste te lewer volgens die werksure wat deur die werkgewer vereis word. Wanneer werknemers die reëls oortree, het die werkgewer die reg om op te tree.
Die dissiplinêre kode sit die werksplek se reëls met toepaslike sanksies uiteen. Dit is uiters belangrik dat hierdie reëls met werknemers bespreek word en op skrif gestel word. Slegs dan kan werkgewers bewys dat werknemers bewus is van die reëls, asook die gevolge wanneer hierdie reëls oortree word.
Hoe moet afwesigheid hanteer word?
Daar is drie belangrike stappe:
Bespreek die afwesigheid met die oortreder tydens ’n onderhoud en skryf neer wat gesê word.
Die werknemer moet bewys dat die afwesigheid regverdigbaar was.
Die werknemer mag redes aanvoer vir die afwesigheid, maar selfs indien ŉ rede geldig is kan dit steeds onaanvaarbaar wees – pas die dissiplinêre kode toe.
Die moeilikste vorm van afwesigheid om te hanteer, is wanneer ’n werknemer glad nie opdaag vir werk nie. Die werknemer het ’n verpligting om die werkgewer in kennis te stel van sy/haar afwesigheid – dit is baie selde dat daar geen manier hoegenaamd is waarop die werknemer die werkgewer kan laat weet nie. Daar rus ook ’n verpligting op die werkgewer om die werknemer in kennis te stel van sy/haar afwesigheid en dat dit sonder toestemming is.
Let egter daarop dat wanneer die werknemer die werkgewer in kennis stel van sy/haar afwesigheid, dit nie die afwesigheid magtig nie. Die werkgewer het drie opsies waarop die situasie hanteer kan word afhangende van die omstandighede: versoek die werknemer om werk toe te kom; hanteer die afwesigheid as jaarlikse verlof en betaal die werknemer vir die tydperk van afwesigheid; of hanteer die afwesigheid as onbetaalde verlof.
Afwesigheid kan wissel van ’n minder ernstige oortreding tot ’n baie ernstige oortreding, wat beïnvloed word deur die werknemer se tipe werk en verantwoordelikheid, die (moontlike) gevolge van die oortreding, asook die impak van die oortreding op die werknemer-werkgewervertrouensverhouding.
Wanneer die werknemer herhaaldelik dieselfde reël oortree en die werkgewer progressiewe dissipline toepas, kan die werkgewer ’n ernstiger waarskuwing uitreik indien die vorige waarskuwing steeds geldig is, of voortgaan met ’n dissiplinêre verhoor wat moontlik tot ontslag kan lei. Dit is noodsaaklik om alle dissiplinêre rekords en rekords van gesprekke met ŉ werknemer in die personeellêer te hou, wat as verswarende omstandighede voorgelê kan word indien nodig.
Drostery
Wanneer ’n werknemer langer as vyf dae afwesig is sonder om die werkgewer in kennis te stel, word die werknemer geag te dros. Dit is noodsaaklik dat die werkgewer moet kan bewys dat die werknemer geen bedoeling gehad het om terug te keer werk toe nie. Daarom moet die werkgewer poog om die werknemer te kontak, asook bewys te kan lewer van hierdie pogings, soos ’n teksboodskap of brief wat na die werknemer se laaste bekende adres gestuur is. Hierdie stappe is voldoende (dit is die werknemer se verantwoordelikheid en plig om die werkgewer in kennis te stel van sy/haar jongste kontakbesonderhede).
Na afloop van die aanvanklike pogings om die werknemer te kontak, kan die werkgewer dissiplinêre stappe doen deur ŉ kennisgewing van dissiplinêre verhoor te stuur na alle vorige bekende kontakadresse van die werknemer. ŉ Dissiplinêre verhoor moet dan gehou word. Dit mag voortgaan in die afwesigheid van die werknemer en kan tot ontslag lei.


title: Bentley Bentayga: Weelde wiele vir ‘n grondbaron

maintext:
This post is also available in: English
Deur Dirk Gallowitz van Ultimate Drive
‘n Bentley vir die plaas? As jy dalk gewonder het, nee dis nie ‘n trekker nie. Terwyl Porsche en Lamborghini desjare weliswaar trekkers gebou het, word hierdie ikoniese Britse naam met ultra luukse, uiters kragtige, baie vinnige en peperduur motors verbind. Nie juis iets waarmee ‘n regdenkende boer sommer gou sy stoet sal gaan besigtig of ‘n perde sleepwa agteraan vashaak nie.
Bid jou aan, ‘n Bentley in die veld wat gemaklik ‘n 4×4 roete deurdraf is omtrent so onwaarskynlik soos ‘n politikus wat sy verkiesingsbeloftes gestand doen. Tog is hierdie nie ‘n fopnuus storie op sosiale media nie. Die Britse vervaardiger wat deesdae in die Volkswagen stal staan saam met ander respektabele name soos Porsche, Lamborghini en Audi, het vroeër vanjaar sy Bentayga Sportsnuts W12 bekend gestel en dit onlangs opgevolg met ‘n diesel weergawe.
As ons dan eerlik daaroor moet wees, sal ons toegee die Bentayga is nie die fraaiste blom in die tuin nie en sal derhalwe nie die prys wen vir die mooiste Sportsnuts nie, maar behoort ten minste op die podium te staan vir indrukwekkendheid. Terwyl die W12 Petrol engine model jou so rondom R4- miljoen uit die sak sal jaag, is dit die V8 diesel waaroor ons hier graag meer wil vertel.
Met ‘n pryskaartjie van R2,950-miljoen is die dieselmodel ‘n redelike winskoop vergeleke met die miljoenrand ekstra wat vir die W12 vereis word. Weliswaar is dit die intreebasis model wat vir neffens onder die R3-miljoen verkoop. Bestel jy die Bentayga Diesel met net ‘n paar van die lang lys opsionele ekstras beskikbaar, skiet die prys sommer maklik die hoogte in met ‘n paar honderd duisend rand.
Verder het Bentley seker gemaak die Bentayga Diesel is steeds uitsonderlik luuks en eksklusief met asemrowende kenmerke en afwerking. Die leerbekleedsel word byvoorbeeld spesiaal uitgesoek om aan die hoogste standaarde te voldoen. Glo dit of te nie, maar die bekleedsel word steeds met die hand gestik. Ja jy lees reg, met die hand gestik, want die masjien kan glo nie so perfek eweredig met naald en gare werk soos Jóhnny met sy geoefende oog en ervare hand nie! Die stuurwiel neem byvoorbeeld nege ure om met leer oor te trek!
Daarna gaan skep Jóhnny asem met tee en ‘n komkommerbroodjie, waarna hy die een voorste sitplek nader trek om ‘n geduldige 27 ure later die volmaakte stikwerk te betrag van ‘n stuk sagte leer wat nagenoeg dieselfde kos as ‘n gemiddelde maandelikse salaris! En so gaan dit uur na uur en dag na dag. Niks anders as perfeksie is goed genoeg vir ‘n Bentayga nie en die vakmanne wat elke stukkie houtinleg perfek pas, elke skakelaar en instrument sekuur monteer om dit soos n kunswerk te laat vertoon, doen dit met toewyding en ‘n strewe na volmaaktheid. But why? Because it’s a Bentley my dear! Terloops, die fokus op volmaaktheid is so op die fynere detail ingestel dat die houtpanele spesiaal uitgesoek word sodat die grein in die hout van die panele wat links in die voorpaneel gebruik word, ‘n spieëlbeeld is van dit wat op die regterkant gemonteer word!
Nou eers genoeg van die leefstyl en opulensie wat die Bentayga bied. Kom ons loer ook na die tegniese aspekte wat die Bentayga Diesel laat uitstaan. Onthou die Bentley naam is histories en tradisioneel beroemd vir spoed en krag. Met ‘n roemryke rengeskiedenis wat oor meer as ‘n eeu strek is die trofeekaste volgepak met silwerware wat spreek van glorie op die wȇreld se renbane.
So hoekom nou ‘n diesel? In ‘n Bentley van alle voertuie? Omtrent so geloofwaardig soos dat Usain Bolt voortaan in gewigstoot gaan meeding! Maar dan is die witjasse by Bentley se aanleg in Crewe, Engeland nie verniet meesters van hulle vakgebied nie. Om die befaamde Bentley krag en verrigting ook in die Bentayga te kon kry, het die manne in Crewe ‘n vierliter V8 diesel enjin met twee turboaanjaers voor in die neus vasgebout. Omdat dit nie heeltemal aan hulle verwagting voldoen het nie is die twee turbo’s verder gekomplimenteer met ‘n 48V-stelsel wat die eerste turbo teen lae enjinsnelhede aanhelp om die tipiese turbotraagheid wat dieselsenjins kenmerk, teen te werk.
Die resultaat is dat die Bentayga se V8 diesel enjin 325kW se piekverrigting lewer met ‘n massiewe 900Nm wringkrag. Dit verseker dat die Bentayga met sy byna-3-ton-lyf van 0-100 km versnel in ‘n verstommende 4,8 sekondes. Dit laat vele hedendaagse verrigtingmotors net dieseldampe ruik van robot tot robot! Hou jy die versneller platgetrap raak die Bentayga Diesel eers uitasem by 270 kpu!
Die Bentayga is ‘n fees van weelde en rygerief. Tydens die bekendstelling was die Kaap vasgevang in erge stormweer en ysige koue met sneeu wat selfs sekere bergpasse onbegaanbaar gelaat het. Ons het toe juis die bergpasse, reёn en sneeu gaan opsoek en die Bentayga het nie teleurgestel nie. Natuurlik is die rit sag, gerieflik en statig, maar dit is veral die soomlose oorskakeling van die 8-spoed outomatiese ratkas, die seepgladde onverkwiklike versnelling van stilstaan tot nekbreekspoed en die kokon van weelde wat die insittendes omvou, wat in die geheue vasgeëts is. Hantering, greep en balans deur die skerp nat draaie van Franschhoek Pas het die Bentayga se paddinamika veel meer soos ‘n naelloper as ‘n veldatleet laat vertoon, terwyl uitsonderlike remvermoë die bykans 3 ton verstommend vinnig tot stilstand kon bring. Dit alles met ‘n amptelike gemiddelde brandstofvebruik van 8l/100 km, of selfs minder as jy vir James die chauffeur die rywerk laat doen.
Terug op die plaas en overgesetsynde dan, is die prys van die Bentley Bentayga Diesel nie eintlik so buitensporig nie. Nie as jy dit vergelyk met die nuutste prys van landboumasjienerie nie. Dit is ook slegs lank nie meer net die megaboere wat astronomiese bedrae geld op rygoed spandeer nie. Tydens die NAMPO Landbouskou van so ‘n jaar of twee gelede was ‘n reuse trekker bekend gestel wat in die omgewing van R12-miljoen gekos het. Na bewering is 8 van die bielies tydens die skou verkoop! Met die Bentayga Diesel kan jy ten minste dorp en kerk toe ook ry. Heelwat vinniger en in veel meer weelde bygesê! En met ‘n sawwe lyf oor ‘n sinkplaat grondpad gly.


title: CLAAS TELEMATICS: Tegnologie maak masjiene veel flukser

maintext:
This post is also available in: English
Die dae van sukkel is verby vir enige boer, oud of jonk. Vandag se tegnologiese wêreld maak sake maklik en doeltreffend.
CLAAS se TELEMATICS is ’n maklike toepassing (app) waarmee boere bruikbare data kan insamel. Die toepassing help die boer om via die internet al die noodsaaklike inligting oor sy werktuie te verkry, waar hy en die werktuie ook al is. TELEMATICS kan ook die boer se werkprosesse op sy plaas ontleed en hom help om al sy werktuie te optimaliseer.
As die boer byvoorbeeld besig is om te stroop, is dit baie maklik om al die inligting oor die verloop van die proses enige plek te bekom. Hierdie inligting sluit die stroper se huidige posisie en ’n omvattende oorsig van prestasie en werkverrigting in, die opbrengs per hektaar en die voginhoud van die graan. Dit is veral ook handig vir ’n boer met baie plase en uiteenliggende lande om kop te hou van al sy masjiene.
Studies van Duitsland en die Verenigde Koninkryk het bewys dat TELEMATICS in ’n stroper die boer se beskikbare oestyd met tot 7% kan vermeerder, die deurset met tot 10% kan verbeter, die verliese met tot 0,5% kan verminder en tot drie oesdae per seisoen kan bespaar.
Redes waarom ’n boer TELEMATICS moet gebruik:
Verbeter die boer se werksprosesse: Dit gee akkurate data oor waar, wanneer en hoe die werktuie werk. ’n Verslag van elke dag se data kan per e-pos aan die boer gestuur word.
Optimaliseer instellings: Gee ’’n gedetailleerde ontleding van prestasie- en aanpassingsparameters.
Vereenvoudig dokumentasie en verhoog deursigtigheid deur data-opname.
Verminder instandhoudingstyd en verhoog betroubaarheid deur afstandfoutverklikking.
Dit bespaar tyd: Vir veral kontrakteurs is dit belangrik om ’n groot hoeveelheid data doeltreffend te bestuur om fakture te kan uitmaak, maar ook vir die boer om sy bedryfskoste akkuraat te kan bepaal. Met TELEMATICS is dit maklik om dit aanlyn te doen.
TELEMATICS se webwerf
Die boer kan vinnig en maklik na al sy werktuie wat aan TELEMATICS gekoppel is gaan, want die tuisblad het maklike kortpaaie tot al die beskikbare funksies.
Voordele van die webwerf:
Die Telematics-webwerf kan in suiwer Afrikaans gebruik word
Makliker om al die bestaande funksies te gebruik
Duidelike oorsig en selfverklarende struktuur
Alle inligting is met ’n oogopslag beskikbaar
Vereenvoudigde gebruik van historiese data
Vinnige, direkte besigtiging
Moderne ontwerp
Veilige berging van data
TELEMATICS vir mobiele gebruik
Om die boer in staat te stel om TELEMATICS te gebruik wanneer hy/sy met vakansie is, sonder ’n rekenaar naby, bied CLAAS ook ’n slimfoon- en tablet-program vir iOS- en Android-bedryfstelsels. Die toepassing is maklik om te gebruik, net soos die boer die webwerf sou gebruik. Dit is gratis vir alle CLAAS-kliёnte wat alreeds TELEMATICS gebruik. Potensiële gebruikers wat meer oor die toepassing wil uitvind, kan ’n gratis demonstrasieweergawe van die App-store of Google Play-store gaan aflaai.
Telematics kom in twee verskillende pakkette in SA voor (basies en professioneel):
TELEMATICS basies vir trekkers
Hierdie pakket sluit die belangrike inligting in wat nodig is vir veldlogistiek en ondersteuning deur CLAAS-diensvennote. Die inligting wat verskaf word sluit ook die werktuig se posisie en vordering op die kaart, bedryfstatus en huidige brandstofvlak in. Die gebruik van die TELEMATICS-toepassing, spesifiek die belangrikste basiese funksies en veldnavigasie, word ook ingesluit. Dit het ook toegang tot 24 uur data.
TELEMATICS professioneel vir stropers
Hierdie pakket is vir boere wat die hele pakkie wil hê, soos toegang tot al die data. Dit bied ook die
ontledingsfunksie wat die boer in staat stel om sy werktuigontplooiings te optimaliseer, asook gevorderde ontledingsfunksies wat in staat is om hoogs spesifieke vrae te beantwoord. Die volledige reeks historiese data kan in die ontledings gebruik word. Die TELEMATICS-toepassing is ook by hierdie pakket ingesluit.
Vir meer inligting oor CLAAS se TELEMATICS, skakel jou naaste CLAAS-handelaar.


title: Nuwe ABSA Agribusiness het nuwe stoom vir landbou

maintext:
This post is also available in: English
ABSA is besig om die Suid-Afrikaners deeglik bewus te maak van hulle nuwe handelsmerk en vir die wat nog nie opgelet het nie, die agtergrondkleur is na ‘n warmer, mensliewender skakering van rooi verander. Die ontwerpers het besluit dat daar wegbeweeg moet word van die skerp rooi kleur waaraan ons ABSA geken het.
Die landbou-afdeling van die grootste bank in Suid-Afrika, ABSA Agribusiness, het op ‘n handelsmerkbekendstelling en besprekingsessie aangedui dat hulle vernuwend oor landbou wil dink. Tans is landbou een van die bedrywe wat ‘n sleutel tot die stabiliteit van die Suid-Afrikaanse ekonomie vashou. Daar word boonop verwag dat boere deurlopend positief sal bly en deurlopend tot die plaaslike ekonomie sal bydrae ten spyte van enorme plaaslike probleme en globale uitdagings.
Wessel Lemmer, ABSA se senior landbou-ekonoom het die jongste voorspellings vir die landboubedryf tydens die bekendstelling in die ABSA-kunsgalery in Johannesburg gedeel. “Alhoewel landbou slegs 2,7% tot die totale BBP-groei bygedra het, het die sektor ‘n beduidende invloed op die res van die voorsieningsketting gehad, wat werk, ekonomiese groei en voedselsekerheid vir ons bevolking verseker. Van die makro-ekonomiese uitdagings wat moontlik wêreldwye ekonomiese groei kan beperk en druk op Suid-Afrika se lanbouhandelsektor kan plaas is die voortgesette handelsoorlog tussen die VSA en Sjina; die vraag na ru-olie en geopolitieke ontwikkelings. Verhoogde mededinging in ons uitvoermarkte, hoër diesel-, kunsmis- en plaagdoderpryse en verhoogde kommer oor biosekuriteit word ook ervaar,” sê hy
Die invloed van die wêreldwye en plaaslike ekonomie op die veebedryf, wat wol, sybokhaar, pluimvee, beesvleis, skaapvleis en vark insluit, is onder die loep geneem. Volgens Wessel staar elkeen van hierdie bedrywe eiesoortige uitdagings in die gesig. Verhoogde biosekuriteitsvereistes om te voldoen aan voedselveiligheid en uitvoere is een van die belangrikstes.
Die suiwelbedryf het onlangs van lae pryse herstel en toestande vir weiding, graan en oliesade is aan die verbeter. Die wêreldwye suiwelprys-tendense ondersteun plaaslike pryse, maar plaaslike marktoestande en die toenemende aanbod van suiwelprodukte tot 2022 gaan ‘n negatiewe uitwerking op die prysbepalings hê. Dit kan winsgewendheid negatief beïnvloed.
Die wolbedryf beleef ‘n hupstoot in winsgewendheid as gevolg van ‘n wêreldwye tekort aan wol en hoë plaaslike vleispryse. Eweneens is Suid-Afrika die grootste uitvoerder van sybokhaar wêreldwyd, met hernieude wêreldwye belangstelling. Natuurlike en omgewingsvriendelike vesel is steeds ‘n gonswoord.
Hernude belangstelling in die katoenbedryf en hoër wêreldpryse ondersteun die groei en uitbreiding van dié veselgewas in Suid-Afrika. ‘n Toename in die vraag na natuurlike vesel wat omgewingsvriendelik is, sal die mark in die toekoms ondersteun.
Die pluimvee- en varkbedryf het gedurende 2017 en 2018 groot bedreigings vir hulle sensitiewe biosekuriteit ondervind. In die toekoms moet hierdie aspekte meer doeltreffend hanteer word. Die nuutste ontwikkelinge en herstel van beide die braaikuiken-, eier- en varkbedryf is bespreek.
Die toekomstige invloed van ondersteunende nywerhede, soos die mielie en sojaboon op die winsgewendheid van die vee- en veselbedrywe is uitgelig op die grondslag van die wisselwerking tussen mielie-, speen- en beespryse. Ons het almal kennis geneem van die toename in vleispryse en wat die invloed van die verskeie faktore op beesvleispryse sal hê, is steeds ‘n ope vraag. Daar word ook oor strukturele veranderinge in die bedryf bespiegel. Sal die verbruiker ‘n verligting in beesvleispryse sien of is die huidige beespryse die nuwe norm om aan gewoond te raak?
Boere wat graangewasse plant begin om die produksie van volgende seisoen te beplan. Dit is nie net die voerbedryf wat ‘n invloed op die produksie van kommoditeite sal hê nie. Die belangrike verwagtinge vir die komende seisoen is die weer, die invloed van die rand en ru-oliepryse op brandstof, kunsmis en plaagdoders. Produksiekoste sal na verwagting verhoog wat sal deurwerk om uiteindelik dieper in die verbruiker se beursie te grawe. Inflasie mag ook verhoog wat weer die waarskynlikheid van verhoogde rentekoerse sal beteken.
Toegang tot gehalte water is ‘n groot bekommernis vir alle Suid-Afrikaners. Landbou is een van die grootste en belangrike rolspelers as dit by waterverbruik kom en boere moet water doeltreffender gebruik, terwyl landsburgers oor die algemeen hierdie hulpbron beter moet bewaar. Ons sal in die afsienbare toekoms met strenger wetgewing oor water moet vrede maak wat boere en verbruikers op verskeie vlakke sal beïnvloed.
“Een van die grootste, maar opwindendste uitdagings is oor hoe ons die verbruiker oor Suid-Afrika se boerderypraktyke kan opvoed en ons liefde vir hierdie pragtige sektor op sosiale media kan deel,” sê ABSA.


title: Valtrac vier 21 vrugbare jare

maintext:
This post is also available in: English
“Ons het ‘n verantwoordelikheid teenoor ons omgewing en ons mense,” sê Wynn Dedwith, stigter en eienaar van Valtrac. Die landboumasjineriemaatskappy het die afgelope Vrydag sy 21ste verjaarsdag saam met sy mense in sy omgewing gevier.
Boere, handelaars, verskaffers, personeel, die media en die uitgebreide Dedwith-familie het by die Afridome in Parys saamgetrek vir ‘n GROOT fees.
In ‘n onderhoud met ProAgri net voor die geleentheid het Wynn gepraat oor die ontstaan, die beginsels en die toekoms van Valtrac in die Suid-Afrikaanse landboutoneel.
“Ek was net ‘n melkboer wat gesukkel het om betroubare toerusting en diens te kry, die doel was nooit om trekkers en werktuie te verkoop nie,” vertel hy. Sy soektog na ‘n trekker vir sy plaas het hom na Volvo geneem en vandaar na Valmet, die voorloper van die huidige Valtra-trekkers.
Deur ‘n sameloop van omstandighede, soos die sluiting van die destydse Valmet-handelaar, het daar ‘n aantal trekkers by Wynn-hulle op die plaas geëindig wat verkoop moes word.
Wynn sê met hulle eerste demonstrasie het hy stilletjies gehoop die trekkers presteer nie soos belowe nie, sodat hy uit die ding uit kan kom, maar net soos die Valtra-trekkers van vandag, het die Valmets almal se stoutste verwagtinge oortref.
Vandaar af was daar net geen omdraai nie!
Een van die interessante geskiedenisbrokkies is dat Valtrac sy naam gekry het voor Valmat na Valtra verander het.
Van Valmet, na Valtrac, na Valtra!
‘n Perseel is in Parys gekoop en van die trekkers af was daar ‘n natuurlike ontwikkeling na werktuie wat boere werklik nodig het.
Die eerste werktuigverskaffersooreenkoms was egter nie beplan nie. Wynn was in Brasilië om te kyk na die Valtra-trekkers wat daar gebou word toe hy op ‘n plaas sien hoe ‘n boer sy skotteleg se skottels ruil, maar nie die laers nie. Dit was vir hom baie vreemd en hy het begin uitvra. Die werktuig was ‘n produk van Tatu Marchesan en die laers wat in olie loop was ‘n ontwikkeling deur die maatskappy.
Hy kon dit nie regkry om die laers alleen in te voer nie, en het toe begin om Tatu-toerusting in Suid-Afrika te versprei.
“Ons is self boere en ons werk saam met ander boere en organisasies soos die Droëbone Produsente-organisasie, die Melkprodusente-organisasie, die pekanneutboere en Graan SA om uit te vind wat boere presies nodig het, voor ons dit in die wêreldmark gaan soek,” sê Wynn.
Nog ‘n vereiste is dat Valtrac verkies om vennootskappe te sluit met organisasies wat dieselfde waardes as hulle deel en meesal is dit familie-ondernemings. “Daar is byvoorbeeld ‘n Meneer Jeantil en ‘n Meneer Pöttinger,” sê hy. Verteenwoordigers van die organisasies het ook die viering bygewoon.
Die werktuigvervaardigers is almal, net soos Valtra, internasionale toppresteerders wat gereeld gesogte tegnologietoekennings ontvang.
Valtrac se toewyding aan geenbewerking het ook ontstaan uit fyn waarneming. Wynne sê hy het gesien dat die grond in sy land met aangeplante weiding waar daar net gesaai en nie bewerk word nie, baie sagter en vrugbaarder is as in die mielieland wat elke seisoen bewerk word.
Die waarneming het hom weer na Brasilië, as geenbewerkingsvoorloper, geneem en Valtrac was die eerste om spesiale geenbewerkingsplanters in Suid-Afrika te versprei.
Dit is deel van Valtrac se beginsels om verantwoordelik teenoor die omgewing te wees en ook teenoor boere: “Selfs in ‘n moeilike seisoen kan ‘n boer nie net insetkoste spaar met geenbewerking nie, hy het ook ‘n beter kans om in die droogte ‘n oes te kry,” sê Wynn.
Valtrac se verantwoordelikheid teenoor boere gaan ook veel verder as die voorsiening van top toerusting. Vir elke 40 nuwe trekkers wat verkoop word, word daar nog ‘n tegniese span saamgestel om seker te maak geen Valtrac-boer staan stil nie.
Oor die politiek en onsekerhede wat oor grondeienaarskap geskep word sê Wynn hy glo dinge sal weer rustiger word na die verkiesing. “Ons het ook ‘n verantwoordelikheid teenoor die 200 mense wat vir Wynnwith-melkery en Valtrac werk en teenoor die gemeenskap om ons. Solank as wat ons sake kan doen in Suid-Afrika sal ons sake doen!”
Die volgende geslag is gereed om oor te neem!


title: Boere sal nie toelaat dat hulle plase gesteel word nie

maintext:
This post is also available in: English
Boere in die Oos-Kaap is dit eens dat geen plase deur die regering se self-gewettigde diefstal sal plaasvind nie en berei hulle voor om met alles tot hulle beskikking hulle wetlike eiendom te beskerm.
Johan Steyn, TLU-SA Oos-Kaap voorsitter, het die stelling gemaak na afloop van ’n e-konferensie vir TLU-SA Oos-Kaap lede dié naweek.
“Die TLU-SA se doelwit is om boere volhoubaar en ekonomies winsgewend tot voordeel van almal in Suid-Afrika, op hulle plase te hou. Deur die bekendstelling van ’n lys waarop 195 plase vir gewettigde diefstal deur die ANC, laat die regering boere geen ander uitweg nie as om hulle wettige eiendom te beskerm.”
Steyn sê dat boere nie gaan toelaat dat hulle deur Kommunistiese werkswyse van hulle plase verwyder sal word nie. Hy wys daarop dat die aannames waarop die regering se besluit berus, uit leuens en verdraaiings bestaan.
“Geen grond is deur blanke boere gesteel nie. Dit is ons eiendom waarvoor betaal is en waarop rente, belasting, hereregte en oordragkostes betaal is. Boere behoort as gevolg van hulle bydrae tot almal se welstand in dié land, as nasionale bate geag te word. In werklikheid beeld die regering ons as die vyand uit. Ons beskou die regering se doelwit om ons eiendom – van enige aard ookal – te steel, as ’n oorlogsverklaring teen ons en sal ons daarvolgens optree.”
Hy het voort gegaan om te sê dat boere slegs toegelaat wil word om dít te doen waarvoor hulle geroepe is, om bekostigbare voedsel vir elke inwoner van Suid-Afrika te verskaf. Steyn het uitgewys dat boere hulle uitstekend van hulle taak kwyt en boonop aansienlike buitelandse valuta vir die land verdien.
“Die ANC het telkemale bewys dat hulle geensins in feite, redelikheid, gesprekvoering en ekonomiese werklikhede belangstel nie. Hulle gaan voort om die belange van blankes in die algemeen en boere spesifiek – almal burgers van dié land – te verontagsaam en vyandig teen ons op te tree. Ons bid vir vrede en voorspoed vir ons land maar ons sal met alles tot ons beskikking ons regmatige eiendom beskerm. Die ANC druk dit op ons af.”
Steyn het ’n versoek aan die regering gerig om tot hulle sinne te kom en ’n tragedie van onmeetbare omvang te verhoed.
Bron: TLU SA


title: Kies die regte stroper vir jou plaas: Ontmoet Valtra BC5800

maintext:
This post is also available in: English
Almal wil graag ’n Ferrari ry, maar as jou plaaspad dit nie toelaat nie, help dit niks om in so ’n vuurwa te belê nie. Dieselfde beginsel geld vir ’n stroper. Hansie Theart van Coligny sê sy langtermyn mielie-opbrengs is gemiddeld 4,4 t/ha. As hy een van die nuwe supergroot en vinnige stropers wat nou die land inkom moet inspan, sal die stroper se pens net nooit vol kan word nie en die dorsaksie sal nie doeltreffend wees nie. Om werklik die kapasiteit van so ’n groot masjien te benut moet jy al hoe vinniger ry en al hoe wyer tafels opsit.
Hansie sê die probleem met so vining ry is dat jy nooit weet of daar deur die nag ’n jakkalsgat in jou pad kom lê het nie, en die jakkals betaal nie vir die skade aan die stroper nie. Die ander probleem is dat die wyer tafels ook jou beursie wyer laat rek en dan nog bydra tot bykomende slytasie op jou masjien.
Dit is waarom hy met goedkeurende oë kyk na die nuwe Valtra BC5800 wat Valtrac vanjaar by NAMPO bekend gestel het en wat reeds op ’n paar plase sy stroopvernuf gaan bewys het. “Dit sal net die prys wees wat sal bepaal of ek daarin belê of nie,” sê hy.
Wynn Dedwith van Valtrac sê bekostigbaarheid is een van die hoofredes waarom hulle na ’n kleiner stroper begin kyk het, veral vir die droëlandboere in die weste. Hy sê die beginsel is dat jou oes vir die stroper moet kan betaal. “Hier is baie boere in die land met kleiner stropers wat al hoe ouer raak en ons meen dit is tyd dat hulle ook toegang tot nuwe tegnologie kry wat by hulle omstandighede pas,” sê hy.
Nie almal kan Klas 6-, 7- of 8-stropers ten volle benut nie en as ’n stroper nie ten volle benut word nie, ly die produk uiteindelik daaronder.
“Ons glo daar is plek vir ’n nuwe, kleiner stroper wat nuwe tegnologie, betroubaarheid, eenvoud en laer brandstofverbruik op die tafel het.”
Hansie en Nardus Steyn, op wie se plaas die stroper getoets is, was albei verbaas oor die kapasiteit wat die Klas 5-stroper wel het. Nardus sê in ’n sestonland het die stroper teen 9 km/u die land skoongestroop. Hansie sê: “Ek het vir die bestuurder gesê hy is besig om droog te maak, maar toe ek agter gaan kyk, was ek verbaas oor die min vermorsing.”
Nardus stem saam. “Die masjien is eenvoudig, sonder tierlantyntjies, het goeie kapasiteit, stroop skoon en dit lyk na goeie brandstofverbruik.”
Volgens Wynn het brandstoftoetse getoon dat die Valtra BC5800 tot ’n derde minder brandstof gebruik as vergelykbare stropers. Valtra is deel van die AGCO-groep en die stroper het, soos die betroubare Valtra-trekkers, ’n AGCO Power-enjin wat met die jongste tegnologie in doeltreffende kraguitset en brandstofbenutting spog.
Doetreffende, eenvoudige tegnologie
Die stroper staan bekend as ’n hibried (Valtra Hybrid BC5800). In goeie Afrikaans sal beesboere verstaan dat die basterkrag van die stroper daaruit spruit dat hy ’n konvensionele dwarsdrom voor het, maar die skeiding aan die agterkant vind nie deur skoppers plaas nie, maar deur twee 3,5 m x 470 mm aksialevloeidromme vir ’n totale skeidingsarea van 10,2m2. Wynn sê: “Dit is ’n stroper met baie min bewegende dele en alles is oop en sigbaar. Wat jy sien is wat jy kry.”
Hy sê die stroper is in Brasilië ontwerp vir mielies, sojabone en rys. ’n Stroper wat kans sien vir rys, sien ook enige tyd kans vir Suid-Afrika se mielies! Rys is ’n baie harde ding om te stroop en die stroper is gebou om dit te hanteer.
Koring bied geen uitdaging nie en met toenemende sojaboonaanplantings in die land kan boere ook uitsien na ’n uitstekende sojaboon-oesmaat. Valtra het sy eie 7,6-m bandtafel (25 feet flex draper) vir koring en sojabone om vermorsing behoorlik te bekamp. Die tafel speel ’n groot rol om sojabone doeltreffend op te tel, maar die stroper se aksie dra ook by tot verbeterde oes-opbrengs en die sagte hantering van die bone.
Die stroper is versoenbaar met enige standaard stropertafel of plukkerkop, maar Valtrac sal ook ’n 8-ry 900 mm kop beskikbaar stel. Wynn sê: “Die stroper kan wel tot ’n 13-ry 500 mm kop hanteer, maar ons voorsien dat die meeste van die stropers in Suid-Afrika met 6-ry of 8-ry koppe gebruik sal word.”
Wat presisietegnologie betref, kan ’n boer ook kies of hy die stroper op heel basiese vlak wil gebruik en of hy tot die gevorderdste telemetrie wil inspan wat hom sal toelaat om in sy kantoor op sy slimfoon na sy stroopsukses te sit en kyk en sy stroopkaarte op te stel. Die masjiene is GPS-gereed en kan aangepas word vir outostuur. ’n Boer sal die stroper kan kry op die vlak wat hy hom wil hê.
Goeie diens en ondersteuning
“Vyf jaar gelede sou ek nooit gedink het om die mededingende stropermark in Suid-Afrika te betree nie,” sê Wynn. Wat ondertussen verander het, is die duidelike behoefte aan nuwe, betroubare tegnologie in die Klas 5-stroperkategorie en die oprigting van die reuse AGCO-onderdelemagasyn naby die OR Tambolughawe.
Vanuit die depot word die hele Afrika en suid-Asiese lande bedien en dit beteken ook dat Valtrac maklike en vinnige toegang tot al die nodige onderdele het sonder dat hulle alles hoef aan te koop om by Valtrac se persele te hou. Slytonderdele is wel by die kantore beskikbaar en, soos met al Valtrac se ander produkte, kan boere op die familie-onderneming se legendariese dienslewering steun.
Hansie sê die trekkers wat op sy plaas werk is Valtras en hy weet dit is betroubare toerusting wat deur uitstekende dienslewering ondersteun word, daarom sal hy ook die nodige gemoedsrus hê om ’n Valtra-stroper te gebruik.
Vir meer inligting oor die stroper of om jou stroper vir die volgende stroopseisoen te bestel, kontak Attie de Villiers by 083-261-9863 of 056-817-7308 of attiedev@valtrac.co.za. Besoek ook www.valtrac.co.za vir meer inligting oor Valtrac se volledige reeks werktuie en Valtra-trekkers.


title: Boere glo nie die ANC se jongste uitlatings nie

maintext:
This post is also available in: English
Die algemene gevoel onder boere is dat mooi praatjies van President Ramaphosa en die bestuur van sekere landbou organisasies nie die ANC se verklaarde doelwitte soos in hulle Nasionale Demokratiese Revolusie dokument uiteengesit is, ongedaan sal maak nie.
Johan Steyn, TLU-SA Oos-Kaap voorsitter, sê dat daar – onverklaarbaar – groot opgewondenheid heers oor die onlangse vergaderings en die paaipraatjies wat daaruit spruit.
“Die gevoel onder boere op grondvlak weerspieël nie dit wat op die vergaderings bespreek is nie. Die meerderheid boere glo dat die uitlatings bloot daarop gemik is om gemoedere oor die regering se dreigende gronddiefstal te kalmeer, dit is ’n rookskerm.” het hy gesê.
Hy het daarop gewys dat dit al dikwels in die verlede as ANC werksmetode bewys is. “Hulle kommunikeer radikale doelwitte om die reaksie daarop te toets voordat hulle dit effe afwater net om later op meer slinkse maniere dit wel deur te voer.”
Die ANC se langtermyn doelwitte is duidelik in hulle verskeie beleidsdokumente uiteengesit en aan almal beskikbaar wat dit belangrik genoeg ag om dit te lees en kennis te neem. Steyn sê hy glo die beginselvaste weerstand wat deur boere, veral TLU-SA se lede, teen die beoogde gronddiefstal kommunikeer is, het die regering laat terugkrabbel. Hy glo nietemin glad nie dat hulle van hulle kommunisties geïnspireerde beleid afgesien het nie.
“Ons moet besef dat ons in ’n langtermynstryd teen ’n kommunistiese regering gewikkel is. Hulle maak van elke slinkse plan gebruik – insluitend misleiding en leuens – om hulle teenstanders te paai en te mislei. Ongelukkig is daar die bestuur van sekere bedryfsorganisasies wat nog nie uit ons geskiedenis geleer het nie en bestem is om dieselfde foute oor en oor te begaan.
“Die ANC by monde van Cyril Ramaphosa en ander senior amptenare het dan al tot vervelens toe herhaal dat hulle eiendom gaan onteien sonder vergoeding. Hoekom sal hulle nou ewe skielik daarvan wil afsien?”
Steyn het beklemtoon dat die ANC geensins in feite, redelikheid, gesprekvoering en ekonomiese werklikhede belangstel nie.
“Soos ons al telkemale in Afrika noord van ons gesien het, stel kommunistiese regerings glad nie belang in die welstand van hulle burgers nie. Ook nie om die landsekonomie uit te bou nie. Zimbabwe se regering byvoorbeeld gaan nogsteeds voort met hulle gefaalde beleid, ondanks die feit dat hulle hulle land totaal verwoes het. En dit alles ten koste van die burgers van Zimbabwe. Boere hier in Suid-Afrika sal beslis nie sit en toekyk hoe die ekonomie tot niet gaan as gevolg van die selfgewettigde diefstal van hulle eiendom nie.”
Die feit dat al meer buitelandse regerings hulle teen die ANC se gefaalde beleid uitspreek is bewyse daarvan dat die ANC nie op ekonomiese bystand uit daardie oord sal kan staatmaak nie indien hulle sou voortgaan met hulle bose planne.
Bron: TLU SA


title: Geregtelike kennisgewings van onteiening: die feite

maintext:
This post is also available in: English
Agri SA maan Suid-Afrikaners om berigte oor grondonteiening met omsigtigheid te lees.
“Agri SA wil daarop wys dat hierdie nie onteiening sonder vergoeding is nie en dat daar regsremedies tot beskikking van die grondeienaar is, wat skynbaar ook in hierdie geval uitgeoefen word,” sê Annelize Crosby, Agri SA Hoof van Sentrum van Uitnemendheid: Grond.
“Indien die Minister gefouteer het deur te onteien voordat die geldigheid van die eis deur die hof besleg is, behoort die hof die eienaars te help.”
Die media het oor die naweek berig oor onteieningskennisgewings wat op die eienaars van twee wildsplase in Limpopo beteken is. Daar is volgens berigte grondeise op die plase en ‘n dispuut oor die vergoedingsbedrag wat aangebied is. Onderhandelinge oor die grondeis het reeds in 2013 begin. Volgens berigte is ‘n kennisgewing van voorneme om te onteien reeds in Oktober verlede jaar op Akkerland Boerdery beteken. Die eienaars het destyds teen die onteieningskennisgewing van die minister van Landelike-ontwikkeling en Grondhervorming beswaar gemaak.
Die Wet op die Herstel van Grondregte en die riglyne hieroor is baie duidelik daaroor dat die Minister se onteieningsbevoegdheid slegs uitgeoefen kan word indien daar ‘n geldige eis ingevolge die Wet is.
“Die Minister is gebonde aan die bepalings van die Wet op Administratiewe Geregtigheid en moet alle voorleggings wat in so proses aan haar gemaak word, behoorlik oorweeg,” sê Crosby. “Indien sy dit nie doen nie, kan haar besluit deur die hof op hersiening geneem word.”
Enige dispuut oor vergoeding moet ook deur die hof besleg word, maar dit hoef nie noodwendig voor die onteiening plaas te vind nie. Ingevolge die Onteieningswet moet 80% van die vergoeding wat aangebied is, op die datum van die onteiening aan die eienaar betaal word. Die eienaar kan daarna die hof nader om die vergoeding vas te stel. Volgens berigte is die grondeienaars in hierdie geval besig om hulle regsremedies uit te oefen.
Agri SA het wel kommer oor die formule wat die Waardeerder-Generaal skynbaar gebruik om regverdige en billike vergoeding te bepaal en is van mening dat hierdie formule in die hof getoets behoort te word.
Bron: Agri SA


title: Oakhurst se Kubotas kry werk met lekkerkry klaar

maintext:
This post is also available in: English
deur Tisha Steyn
Oakhurst Melkery se 380 ha groen weivelde lê tussen die Outeniekwaberge en die see. Altesaam 125 ha is onder spilpuntbesproeiing uit twee damme wat uit die berge gevoed word, terwyl die res droëland is wat met die gemiddelde reënval van 780 mm per jaar lowergroen gehou word.
Hier boer Jake Crowther sedert 2003 met Jerseys; 800 van die 1 200 koeie is in produksie en lewer daagliks sowat 14 000 liter melk aan Parmalat. Die Jerseys wei saam met ’n geslote swart Angusstoet op die raaigras- en kikoejoeweiding.
“Die ideale melkplaas word gekenmerk deur die minimum geraas en bedrywighede, en omdat die Kubotas fluistersag loop – sonder ’n gebrul van enjins en geknars van ratte – gebeur dit maklik,” sê Jake. “Dit help ook dat die gaste in ons vakansiehuisvesting nie gesteur word nie.”
Oakhurst het in September verlede jaar hulle eerste Kubota gekoop en in Maart vanjaar hulle tweede een. Dit het so gebeur: “Ons ou groot trekker was by Carlu Trekkers vir herstelwerk en Iando het vir ons ’n Kubota M9540 DTH-trekker geleen om die werk intussen te doen,” vertel Jake. “Ons was so beïndruk met die trekker se werkverrigting dat ons Iando drie dae later laat weet het ons hou hom.”
In Maart vanjaar het hulle twee ou, kleiner trekkers vervang met ‘n Kubota M130X, en sedertdien word al die werk op die plaas deur die twee Kubotas gedoen. Die oggend van ProAgri se besoek is die twee trekkers besig om kuilvoer te laai. André Appels, in die M130X se klank- en stofdigte kajuit, laai kuilvoer met die voorlaaier op ‘n 16 m3 voerwa. Dit is ‘n plesier om die M130X dop te hou wat met sy 5 m-draaisirkel op ’n tiekie draai. “Elke Kubota het ’n opsionele voorlaaier wat spesiaal vir die model ontwerp is,” verduidelik Iando.
Wanneer die wa vol is, skakel Ben Slinger die M9540 DTH aan en met die hidrouliese koppelaar, wat self die regte versnelling vir elke taak en omstandigheid kies, sleep hy die sware kuilvoerwa lag-lag na die voerbakke sonder enige wielglip of sukkel. Die twee Kubotas sleep ook sonder moeite ’n groot snyer en komposstrooier, ’n geenbewerkingplanter wat weiding saai en padinstandhoudingstoerusting.
Nog eienskappe wat plaaswerk lekker laat loop, is die verlaagde brandstofverbruik vanweë presisie-brandstofinspuiting, en veral die kort, gerieflike draaisirkel! Met die M130X se gevorderde elektroniese
beheerstelstel is dit moontlik om met die druk van ’n knoppie die omwentelinge van die viersilinder-, 6,1 liter-dieselenjin vooraf in te stel of te beperk, wat deurgaans egalige en akkurate werkverrigting verseker. Die trekker weeg sonder neus- en wielgewigte 4 390 kg en sy driepunthyser kan 5 800 kg optel. Die M9540 weeg 2 500 kg en kan 3 900 kg optel. “Die feit dat die trekkers relatief lig is, help dat hulle nie die grond onnodig vastrap nie,” sê Allister Winfie, plaasbestuurder.
Die M130X lewer 84 kW (die M9540 62,7 kW) op die kragaftakker wat die omwentelinge konstant hou, maak nie saak of die trekker luier of ry nie. Die grootste gerief is die vierwielaangedrewe M130X se agtspoed-, semi-outomatiese ratwisseling, met 16 vorentoe- en 16 truratte en ’n hidrouliese veelplaat-natskyfkoppelaar. Die Kubota spog ook met regstreekse drukbuisinspuiting en ’n turboaanjaer met interverkoeling. Die M9540 het ’n gewone sesspoed, gesinchroniseerde ratkas met twaalf vorentoe- en twaalf truratte. Carlu Trekkers in Montagustraat, Blanco, is die verskaffer van die helder-oranje Kubotatrekkers en werktuie in die Suid-Kaap. “Carlu Trekkers se sukses berus op dienslewering: “By ons word kliënte vriende,” sê Iando.
Gesels met Iando Minnie by 082-822-3132 of 044-870-7660 of stuur ’n e-pos na iando@carlutrekkers.co.za om meer inligting te vra.


title: 2 500 leerders by Agri-Expo Livestock verwag

maintext:
This post is also available in: English
Sowat 2 500 leerders sal in Oktober vanjaar die plaaslewe van nader leer ken danksy ‘n dinamiese landbou opvoedkundige program by Agri-Expo Livestock, ‘n wêreldklastentoonstelling van die vee- en suiwelbedryf, wat van Donderdag 11 tot Saterdag 13 Oktober 2018 op Sandringham buite Stellenbosch aangebied word.
Meer as 7 000 laer- en hoërskoolleerders van 40 skole het oor die afgelope vier jaar die ekspo besoek vir die gratis skoleprogram, ondersteun deur die Wes-Kaapse Departement van Landbou. Volgens Johan Ehlers, hoof uitvoerende beampte van Agri-Expo, skep Livestock ‘n belangrike platform vir die publiek en veral vir jongmense om landbou van nader te ervaar.
“Die plaaslewe is ‘n ervaring wat min kinders vandag nog beskore is. Livestock bied aan baie kinders hulle eerste direkte kontak met plaasdiere soos beeste,” sê Ehlers. “Dit is vir ons belangrik om jongmense in te lig oor landbou, veral as loopbaankeuse, want hulle is die generasie wat ná ons die verantwoordelikheid gaan hê om na die bedryf om te sien en dit verder te ontwikkel.”
Die skoleprogram sluit meer as tien stasies in waar spesialisaanbieders op ‘n interaktiewe wyse die dinamika van die bedryf en landbouberoepsgeleenthede aan leerders oordra. Livestock huisves meer as tien verskillende vleisbeesrasse asook die drie gewildste suiwelrasse, naamlik Jerseys, Ayrshires en Holsteins. Leerders kan eerstehands die verskille in kleur, grootte en vorm ervaar en kry die geleentheid om die diere aan te raak en aan kenners vrae oor die onderskeie rasse te vra.
Vier van die stasies is toegewy aan die suiwelbedryf. Leerders besoek ‘n moderne melkstal waar hulle sien hoe koeie gemelk word en meer leer oor melkstelsels, verkoeling en die waardeketting. In die Koeihotel kan leerders ervaar hoekom Livestock die enigste skou in Suid-Afrika is wat ware gemak vir suiwelkoeie waarborg. Die Melkprodusente-organisasie bied ook ‘n praatjie oor die gesondheidsvoordele van suiwel, die waardeketting en die waarde van die suiwelbedryf aan.
Leerders geniet veral die skaapskeeraktiwiteit waar hulle wol kan voel en leer om tussen verskillende skaaprasse te onderskei. Volgens Pierre Vlok, BKB Bestuurder: Wol Westelike streek, is dit noodsaaklik vir die skaap- en wolbedryf om die korrekte tegnieke van skaapskeer en -hantering te demonstreer en om loopbaangeleenthede in die bedryf te bevorder. “Skaapskeer is iets wat baie kinders nie ken nie. Livestock is ‘n wonderlike geleentheid om veral vir die stedelike kind ‘n nuwe perspektief te bied oor die skaapbedryf en landbou in Suid-Afrika,” sê Vlok.
Ander aanbieders sluit kenners van die rooivleisbedryf, die pluimveebedryf, higiëne en voedselveiligheid, veldbrande en die Elsenburg Landbou-opleidingsinstituut in. Die skoleprogram vind op Donderdag 11 en Vrydag 12 Oktober plaas. Dit is geskik vir graad 6- tot 11-leerders.
Bespreking is noodsaaklik en skole is self verantwoordelik vir vervoer. Vir navrae en besprekings, kontak Claudine Wagner by 021-975-4440 of admin@agriexpo.co.za.
Kinders kan die ekspo ook saam met hulle ouers besoek. Livestock is daagliks van 08:00 tot 18:00 oop en sluit Die Groot Plaasproe met kosstalletjies en verskeie aktiwiteite vir die hele gesin in. Kinders kan meer as 300 verskillende diere ontmoet, ‘n troetelplaas besoek en hulle hase skou. Kaartjies is by Computicket en die hek beskikbaar teen R100 vir volwassenes en R30 vir skoliere (gratis op Donderdag en Vrydag). Toegang vir kinders onder ses jaar is gratis. Pensioenarisse betaal op Donderdag en Vrydag slegs R50.
Vir meer inligting, besoek www.diegrootplaasproe.co.za of volg Die Groot Plaasproe op Facebook, Instagram of Twitter.
Bron: Agri-Expo


title: Die president van Agri NK oorlede

maintext:
This post is also available in: English
Die president van Agri Noord-Kaap, Henk van Wyk (60), is Saterdagmiddag (18 Augustus 2018) onverwags aan ‘n hartaanval oorlede.
Henk was ‘n skaapboer van die plaas, Vondelingsfontein, naby Calvinia. Hy was sedert 2011 president van Agri Noord-Kaap en het ook op die direksie van Agri SA gedien.
Sy vrou, Ronel, sê dat hy na middagete ‘n rukkie op die rusbank gaan lê het en hy is daar in sy slaap oorlede.
Henk se gasvryheid, humor en staaltjies het altyd die omgewing om hom opgehelder. Hy het dit sy werk gemaak om soveel as moontlik landbouverenigings te besoek en met die boere van die Noord-Kaap self te praat. Sy dood laat ‘n leemte in landbou in die streek.
Die begrafnisreёlings is nog nie bekend nie.
Bron: Nicol Jansen , ondervoorsitter, Agri Noord-Kaap


title: Dom Boer se lag vir die dag:

maintext:
This post is also available in: English
Soos die spreekwoord sê…
Wat laat my nou weer dink aan die storietjie waar dominee Goedehart vir Salie Sukkelaar teëkom waar hy jammerlik op die sypaadjie sit en huil?
Dominee Goedehart: “En nou Broer? Waarom is jy so bewoë?”
Salie Sukkelaar (snikkend): “Ag Dominee, ek spaar nou al tien jaar om vir my ook ‘n ou karretjie te koop. Noudat ek hom kon koop, kon ek nie nog petrol bekostig om meer te ry as net ‘n ou draaitjie op ‘n Sondagmiddag nie. En toe ek nou hier om die draai kom, toe slaan my ou karretjie aan die brand en brand heeltemal uit. Kyk, daar staan die wrak… en ek het nie eers geld gehad vir versekering nie.”
Dominee Goedehart: “Ai Broer, en nou sit jy met die gebakte pere?”
Salie Sukkelaar: “Nee Dominee, ek het darem gelukkig betyds uitgespring.”


title: Dom Boer se lag vir die dag

maintext:
This post is also available in: English
Kan deesdae dalk waar wees…
Landdros: “Hoe kan jy jou buurman beskuldig dat hy jou hoenders gesteel het net omdat sy hoenders swart en wit is? Dat jou buurman ‘n swart hen en ‘n wit hen het bewys tog nie dat hy skuldig is nie – ek het self wit en swart henne.”
Klaer: “Ja, dit is nie die eerste keer dat daar van my hoenders wegraak nie.”


title: Dom Boer se lag vir die dag:

maintext:
This post is also available in: English
Wees tog prakties
Die winter is amper verby en die jongmanne daar agter die Goue Poorte raak kriewelrig omdat hulle die hele seisoen nog nie rugby gespeel het nie.
Hulle stuur ‘n woordvoerder na Petrus: “Kan ons nie maar ‘n rugbyspan vorm en ‘n wedstryd speel nie?”
Petrus: “Ja, maar teen wie sal julle nou eintlik kan speel?”
Woordvoerder: “Wat van ‘n wedstryd teen die warmplek?”
Petrus bel die warmplek: “Wil julle ‘n rugbywedstryd teen ons speel?”
Pylstert: “Julle het mos nie ‘n kat se kans om teen ons te wen nie.”
Petrus: “Ek dink ons staan ‘n baie goeie kans om te wen – onthou, al die merietespelers is hier by ons.”
Pylstert: “En waar dink jy is al die skeidsregters?”


title: Beperking van grondeienaarskap sal ekonomiese ramp wees

maintext:
This post is also available in: English
Agri SA is baie bekommerd oor die onlangse kommentaar van die ANC se voorsitter, Gwede Mantashe. Mantashe het volgens berigte voorgestel dat ‘n beperking op grondeienaarskap ingestel word, wat wit boere tot 12 000-hektaar grond sal beperk. Hy het verder voorgestel dat die oorblywende deel van die grond aan die regering sonder vergoeding oorhandig moet word. Suid-Afrikaanse eiendomsregte moet ten volle beskerm word vir die ekonomie om te groei en so ‘n beperking sal net werkskepping kniehalter.
“Die stelling is irrasioneel en nie weldeurdag nie,” sê Dan Kriek, president van Agri SA. “‘n One-size-fits-all benadering druis in teen gevestigde landboubeginsels siende dat bedrywe en boerderypraktyke in terme van grondgebruik verskil. Verskillende gewasse of diere vereis verskillende grootte plase om finansieel volhoubaar te wees. ‘n 12 000-hektaar plaas in die Karoo sal skaars haalbaar wees.”
“Agri SA se landbouhervormingsplan is met die nasionale ontwikkelingsplan belyn en sal transformasie in die sektor bespoedig.”
Breë voorstelle wat op onteiening sonder vergoeding gemik is sal ‘n negatiewe impak op voedselsekerheid hê en voedselinflasie laat toeneem. Boere het eiendomsregte nodig om produksielenings te verkry en onsekerheid oor eiendomsregte sal voedselproduksie smoor.
“’n Grondplafon sal ‘n negatiewe invloed op eiendomswaardes hȇ,” sê Omri van Zyl, uitvoerende direkteur van Agri SA. “Wanneer eiendomspryse wesenlik val word produksielenings onbekostigbaar. Banke sal etlike miljarde Rande moet afskryf; die landbousektor het ‘n geraamde R160-miljard leningsboek.”
Grondplafonne is sedert 2011 onder bespreking, toe die Groenskrif op Grondhervorming gepubliseer is.
“Verskeie kenners het oor die negatiewe gevolge van grondplafonne verslag gelewer,” sê Annelize Crosby, Agri SA se Hoof vir Sentrum van Uitnemendheid: Grond. “Dit sal nie armoede verlig nie.”
Agri SA sal enige vorm van onregmatige inperking van eiendomsregte teenstaan vir alle boere.
Bron: Agri SA


description: ‘n Leier moet mos voorloop. Die pas aangee... So waarom wys Cyril Ramaphosa ons nie hoe hy sy eiendomme beskikbaar stel vir onteiening sonder vergoeding nie?

title: ProAgri 222

maintext:
This post is also available in: English
‘n Leier moet mos voorloop. Die pas aangee… So waarom wys Cyril Ramaphosa ons nie hoe hy sy eiendomme beskikbaar stel vir onteiening sonder vergoeding nie? Of dit nou ‘n wildsplasie, beesplasie of ‘n huisie by die see is, die land se “grondhonger” massas sal dit sekerlik met groot vrug kan beplak.
Ons weet almal dat die grondkwessie nie oor grond gaan nie, maar oor politieke mag. Om te dink dat jy die argument kan wen op grond van ekonomiese oorwegings, die feite van die geskiedenis en mooipraatjies in raadsale is futiel. Die argument beweeg nie op die vlak van logika nie.
Dit is tragies dat die ANC bereid is om die land in ‘n situasie van konflik in te stuur met die oog op selfbehoud in ‘n politieke magspel, maar regmatige grondeienaars gaan op die ou end die besluit moet neem: staan en veg of gee oor en verloor. Die streep is reeds getrek.
Organisasies en mense wat die beginsel aanvaar het dat grondhervorming of grondherverdeling “noodsaaklik” is, het saamgestem dat grond op die tafel geplaas moet word. Dit was altyd net die prys waaroor onderhandel moes word. Nou dat die prys NUL is, kan jy nie meer grond van die tafel af haal nie.
Hoe gaan hierdie beginsel help wanneer die armstes van die armes eerste honger begin ly? Daar is ‘n verskil tussen mense bemagtig om vir hulleself te sorg en die onverantwoordelike uitdeel van grond aan mense wat dit nie kan of wil bewerk en bestuur nie.
Verwyte gaan egter ook nie die probleem oplos nie en daarom sal ProAgri graag enige poging om rede te laat seëvier, ondersteun. Ons weet ons boere is nog lank nie gereed om te gaan lê nie en dit is wat saakmaak.
Deel met ons in hierdie uitgawe se fees van tegnologie en oplossings sodat ons almal slim kan boer!
Annemarie Bremner > annemarie@proagri.co.za
Lees ProAgri 222 hier: ProAgri_222


title: Dom Boer se lag vir die dag:

maintext:
This post is also available in: English
Goeie ou
Sannie: “Hoekom weier jy om met Willem Weldoener te dans? Hou jy nie van hom nie?”
Hannie: “O, Willem Weldoener is ‘n goeie, vrygewige, mensliewende, kerkvaste ou en ek hou baie van hom. Maar dit is juis oor sy voorbeeldige beskeidenheid dat ek nie met hom wil dans nie – die probleem is dat sy linkervoet nie weet wat sy regtervoet doen nie…”


title: Trekkerverkope styg met 11% in 2018

maintext:
This post is also available in: English
Trekkerverkope van 525 eenhede in Julie is ongeveer 3% meer as die 508 eenhede wat verlede Julie verkoop is. Vir die jaar tot dusver is trekkerverkope, vir die eerste sewe maande van die jaar, byna 11% meer as vir die ooreenstemmende tydperk verlede jaar.
Stroperverkope van 12 eenhede in Julie, is een eenheid minder as die 13 eenhede wat verlede Julie verkoop is. Vir die jaar tot dusver is stroperverkope ongeveer 6% laer as verkope vir dieselfde tydperk verlede jaar.
Trekkerverkope bly redelik lewendig in ‘n mark wat steeds uiters mededingend is. Algehele oesvooruitsigte is goed, maar veral die mielie-oes is baie laat omdat gewasse in heelwat gebiede nog baie vogtig is. Die onlangse sterk mark is verstewig danksy verkope van kleiner trekkers in “nie-tradisionele” dele buite die belangrikste graangebiede.
Met dié hoër vlakke van trekkerverkope oor die afgelope maande, is ramings in die bedryf dat verkope teen ‘n vlak van van tussen 6 750 tot 7 000 eenhede sal wees, of tussen 5 en 10% meer as verkope in 2017.
Bron: Suid-Afrikaanse Landboumasjinerieassosiasie


title: ArcelorMittal toon wins vir ses-maande periode

maintext:
Die hoër globale staalprys het Donderdag verseker dat die staalreus, ArcelorMittal SA (AMSA) ’n wins kon toon vir die ses maande geëindig Junie vanjaar. Dit ten spyte van Suid-Afrika se swak ekonomie en ’n sterker rand oor dieselfde tydperk.
AMSA sê dat die toename in politieke stabiliteit en Moody se besluit om die investering-gradering dieselfde te behou, wat positief vir besigheidsvertroue was, was die aanvraag na plaaslike vervaardigde staal op ’n laagtepunt. Die plaaslike mark beleef erge beperkings terwyl daar steeds groot aanvraag op die internasionale mark is.
Die grootste vlieg in die salf vir plaaslike staalvervaardigers is die Chinese wat die kontinent met staal invoere bedreig ten koste van plaaslike staal.
AMSA se inkomste het met 19% tot R22,9 miljard gestyg. Operasionele wins het omgeswaai van ’n verlies van R993 miljoen tot ’n profyt van R1,22 miljard vanjaar.
AMSA sê dat hulle verwag dat die aanvraag na staal asook die uitvoer daarvan stabiel sal bly vir die res van die jaar alhoewel die rand/dollar wisselkoers ‘’n invloed op die resultate sal hê.
AMSA sê ook dat daar is vordering in die transaksie om 50% van sy aandeel in Macsteel Internasionaal te verkoop teen $220 miljoen wat sy finansiële posisie sal versterk.
AMSA se aandeleprys het met 14% tot R3,66 gestyg.


title: Seattle: Werknemer steel passasiersvliegtuig - Stort neer op eiland

maintext:
’n Werknemer by ’n lugredery het laat Vrydagmiddag, 10 Augustus 2018, ’n leë passasiersvliegtuig by ’n Seattle Internasionale Lughawe in Amerika gesteel en na ’n wilde lugvertoning op ’n nabygeleë eiland neergestort.
Volgens die plaaslike owerhede het die man in beheer van die vliegtuig sonder die nodige magtiging opgestyg wat veroorsaak het dat die Seattle-Tacoma Internasionale Lughawe vir ’n tyd lank vir verkeer gesluit was.
Twee F15 vegvliegtuie het die gesteelde vliegtuig agterna gesit. Dit is onbekend of die man die ongeluk oorleef het.
Volgens die plaaslike polisie was dit nie ’n terroriste insident nie aangesien die 29-jarige man plaaslik, en aan hulle bekend was. Hulle het ook genoem dat hy vermoedelik tydens die ongeluk gesterf het.
Gedurende die tyd dat die lughawe gesluit was, het lugverkeer beamptes in die beheertoring die man probeer oortuig om die vliegtuig te probeer land voordat die vliegtuig neergestort het.
Volgens Alaska Airlines, vennoot van Horizon Air, eienaar van die Horizon Air Q400, het die vliegtuig aan die suide van Ketron Eiland, naby ’n militêre instelling neergestort.
Terwyl die vliegtuig oor die water was, het die man van die geleentheid gebruik gemaak om die groot vliegtuig te rol (loop). Die lugtoertjie het hy gedoen ten aanskou van ’n groep mense wat partytjie op die strand gehou en die vliegtuig dopgehou het.
Die Seattle Times het die man as “ongestoord en wild” beskryf terwyl verskeie video’s op sosiale media die vliegtuig toon waar dit doelloos en onvoorspelbaar rondvlieg.
Op ’n stemopname kan gehoor word hoë die man sy kommer uitspreek oor die hoeveelheid brandstof wat die vliegtuig aan boord gehad het.
Hy het blykbaar ook beweer dat hy die vliegtuig weer veilig sal kan land aangesien hy al ’n paar keer video speletjies gespeel het.
Hy het verder gevra of hy ook ’n kurktrekker-rol (barrel-role) moet doen en of Alaska Airlines hom permanent sal aanstel indien hy die vliegtuig weer veilig land.
Van die mense wat op die grond die vliegtuig afgeneem het, het genoem dat hulle gevoel het iets is nie reg nie, veral nadat die vliegtuig die rol gedoen te en dat dit deur twee vegvliegtuie agterna gesit is.
’n Inwoner naby aan waar die vliegtuig neergestort het, het gesê dat haar huis geskud het van die ongeluk. Sy het daarna die vegvliegtuie sien omdraai sonder die passasiersvliegtuig in die lug.
Passasiers wie se vlug met 40 minute vertraag is sonder dat rede gegee is vir die vertraging van hulle vlug op die Horizon Air vliegtuig, moes op hulle selfone sien waarmee die vliegtuig, wat hulle na hulle bestemming moes neem, mee besig was.
Die Q400 is ’n tweemotorige turbine-propeller vliegtuig met sitplek vir 78 passasiers.


title: Boere moenie grond afstaan nie

maintext:
Tydens TLU SA se Noordstreek se Algemene Raadsvergadering die afgelope week is ‘n beroep op boere wie se grond geteiken word vir onteiening, hetsy sonder of teen ‘n simboliese laer as markwaarde vergoeding, gedoen om te weier om hulle grond af te staan, want dit is niks anders nie as diefstal nie.
Die boere was eenparig in hulle besluit om enige moontlike onteiening met alle moontlike mag teen te staan, omdat nie hulle of hulle voorouers enige grond gesteel of andersins onregmatig bekom het nie.
Die voorsitter van TLU SA Noord, Henk van de Graaf, sê hierdie sterk standpunt is ingeneem nog voordat daar kennis geneem is van ‘n lys met plaasname wat skynbaar vir onteiening geoormerk is. “Boere sien dit as kwaadwillig en ‘n oorlogsverklaring, en die regering moet besef dat hy met vuur speel en afstuur of ‘n uiters plofbare situasie, wat tot niemand se voordeel gaan wees nie,” sê hy.
“Die situasie vereis groter samehorigheid oor die beginsel teen onteiening. Al sou net een plaas onteien word en dit word deur die landbougemeenskap toegelaat, sal dit slegs die eerste domino wees wat ‘n proses tot gevolg gaan hê, daarom moet gemeenskappe hulleself organiseer en by georganiseerde landboustrukture inskakel sodat ‘n deeglike plan van optrede uitgewerk kan word vir ingeval so iets sou voorkom.”
Van de Graaf wys daarop dat daar twee verskillende prosesse is. Die een is plaasbesettings, wat tans reeds voorkom en wat onmiddellike optrede vereis. “Waar daar egter onteiening plaasvind, sal dit deur ‘n sogenaamde wettige proses geskied waar amptelike onteieningsdokumente op die eienaar bedien sal word. Ons erken geen diefstal van enige aard nie, hetsy dit met of sonder papiere sou geskied en ons oorweeg alle opsies. Intussen is dit belangrik dat boere sterk standpunt moet inneem en daarby staan.
“TLU SA Noord gaan begin om ‘n dispuut met die regering te verklaar oor die onteiening van enige grond in die Limpopo provinsie, asook om ‘n dispuut te verklaar oor die wettigheid van ‘n wysiging van die Grondwet om diefstal te regverdig. Ons vra dat alle grondeienaars die dispuut gaan ondersteun by wyse van die ondertekening daarvan.
“Terselfdertyd is dit noodsaaklik dat TLU SA se regsfonds so gou moontlik versterk moet word met bydraes en donasies, aangesien hier verskeie prosesse kan plaasvind waar regshulp nodig gaan wees. Ons doen ook ‘n beroep op goedgesinde regslui, wat dalk self grond besit, om na vore te kom en hulp aan te bied met regshulp op ‘n meer bekostigbare basis,” sê Van de Graaf.


title: Caracas geskud na aardbewing die kuslyn tref

maintext:
Inwoners van Caracas aan die Venuzuela kus, is Dinsdag rof uit hulle wonings en woonstelle geruk nadat ’n aardbewing van 7,3 op die Richterskaal naby Yaguaraparo die kuslyn getref het.
Geen ongevalle is aangemeld nie, maar verskeie geboue het strukturele skade opgedoen.
Die skudding was op ’n diepte van 76,5 myl en geen tsunami waarskuwings is uitgestuur nie.
Die skudding het sowat ’n minuut lank geduur met drie naskokke.
Alhoewel die gebied gewoond is aan aardbewings, het een van die toeroperateurs gesê dat alhoewel hulle gewoond was aan skuddings, was hierdie een ander en het die mense veiliger plekke opgesoek.
In Caracas, sowat 370 myl wes van die episentrum, het ’n ontruimde wolkekrabber, wat deur plakkers beset word, groot skade opgetel met die boonste vloere wat oor die straat leun.
Sowat 20 000 werkers van die Venezuela Burgerlike Beskerming en Ramp agentskap is ontplooi om bystand te verleen.


title: Ramaphoria aan die taan onder Onteieningswet se Donker Wolk

maintext:
Die Ramaphoria wat sedert die verkiesing oor Cyril Ramaphosa as president van Suid-Afrika geheers het, is duidelik besig om te taan, veral as gekyk word na die kommentaar deur die graderingsmaatskappy Moody’s asook Gwede Mantashe se uitlatings oor
Onteiening sonder vergoeding (EWC – Expropriation without Compensation), wat daartoe bygedra het dat die rand se waarde onbeheersd teenoor die dollar geval het.
Dit is veral die kleiner munisipaliteite en dorpe wat sterk hieronder gebuk gaan. Thabazimbi is geen uitsondering. Inteendeel, reeds sedert die inploffing van mynproduksie, die lae staalprys en die negatiewe ekonomiese groei in die vervaardigings-sektore, kry bykans niemand in Thabazimbi kopers vir hul eiendom nie.
Bloomberg berig dat indien daar enige oorblywende euphoria was na die verkiesing van Ramaphosa as president van Suid-Afrika, het dit verdwyn saam met die huidige val van die randwaarde tot vlakke wat laas gesien is tydens die heerskappy van Jacob Zuma.
Toe Ramaphosa oorgeneem het, het hy belowe om groei te stimuleer, beleggers te lok, die finansies van staats-beheerde instansies reg te ruk asook om die korrupsie wat Zuma se regering gekenmerk het, uit te roei.
Beleggers het kennis geneem en die waarde van die rand het gedurende Februarie tot ’n drie-jaar hoogtepunt toegeneem met toenemende belangstelling terwyl die land se aandele in waarde gestyg het.
Die gemoedstemming in die land is gekenmerk deur “Ramaphoria”, waarvan daar nou geen teken is nie.
Mark Bohlund, ’n Afrika Ekonoom by Bloomberg Economics, skryf in ’n verslag dat die verandering in die politieke heerskappy na Ramaphosa se bewindsoorname ’n hupstoot aan beleggers-sentiment verleen het wat gelei het tot ’n positiewe lopie vir die rand, wat nou weer in trurat gegooi is.
Beleggers kan as gevolg hiervan bekommerd raak oor hernude verval in fiskale ooreenkomste en die regering se onvermoë om die fiskale risiko’s ten opsigte van staat-beheerde instansies te bekamp.
Die stygende waarde van die dollar het finansiële insinkings in Argentinië, Rusland en Turkye se ekonomië veroorsaak, plaaslik was interne probleme in Suid-Afrika hoofsaaklik die rede dat die rand so laag gedaal het.
Mynbouproduksie, wat eens die dryfveer was wat die ekonomie aangedryf het, het getaan en het dit op die vervaardigingsektor en gebruikers-besteding se skouers gerus om hierdie traagheid te absorbeer.
Die immergroeiende gaping in die begroting het Ramaphosa se vermoë om enigsins infrastruktuur of sosiale uitgawes op te kikker totaal ingekort.
Die populistiese aanslag van Ramaphosa het hom duidelik onderskei toe hy op 1 Augustus aangekondig het dat hy konstitusionele verandering steun om Artikel 25 van die wet te skraap en daardeur die weg oop te laat vir die onteiening van eiendom sonder vergoeding. Hierdeur word eiendomsreg ondermyn wat beslis beleggers sal ontmoedig om hier te belê.
Die beleggings-beloftes wat Ramaphosa verkry het tydens sy onlangse besoek aan China en Rusland sal seker net so aangewend word om Eskom en die SAL van ondergang te vrywaar, sonder enige verdere inspuiting in die plaaslike ekonomie.
Beleggers kyk nou verder noord na aangrensende Zimbabwe en neem kennis van die beleid van gewelddadige grondbesetting, wat in die laat 1990’s begin het, wat die land se ekonomie totaal vernietig het.
Verder het Gwede Mantashe, voorsitter van die regerende ANC, Woensdag voorgestel dat wit boere geforseer moet word om “oortollige” eiendom aan die regering oor te dra, waardeur beleggers nog ’n verskoning gekry het om die rand as belegging weg te wys, dieselfde dag dat Moody’s en die Goewerneur van die Reserwebank, Lesetja Kganyago, flikkerligte uitgestuur het oor die land se ekonomie. Die nuutste drol op die wolkombers is die geliefde Malema wat nou as deel van sy verkiesingsmanifes daarop aandring dat die Reserwebank deur die Staat beheer moet word, duidelik met die motief om vuil hande op beskikbare kapitaal te lê.
Henrik Gullberg, uitvoerende bestuurder van die ontluikende-markte strategiese firma, Nomura International Plc, sê dat markte sensitief is vir enige handeling soos die Zimbawefikasie beleid kragtens grondhervorming.
Nog ’n sprekende voorbeeld van die onbevoegdheid van ANC-beheerde plaaslike regerings kan gevind word in die Emfuleni munisipaliteit wat Vereeniging, Vanderbijlpark en omstreke bedien, waar al die munisipale voertuie deur Bidvest Group Ltd, teruggeneem is. Die voertuie sluit in voertuie van die verkeersdepartement, water, elektrisiteit en brandweer.
Volgens OUTA, ’n organisasie wat ingestel is op munisipale korrupsie en wanbesteding van belastingbetalers se geld, behoort munisipaliteite te weet dat diensverskaffers betaal moet word. OUTA dring daarop aan dat hierdie munisipaliteit nou ontbind moet word.
Die Nasionale Tesourie stipuleer dat diensverskaffers binne dertig dae na die uitreiking van die faktuur betaal moet word.
Tot dusver het Emfuleni Munisipaliteit nie hierdie betalingsvoorwaardes teenoor Eskom, Rand Water en verskeie ander diensverskaffers nagekom nie.
Volgens Dr Makhosi Khoza, OUTA se Uitvoerende Direkteur verantwoordelik vir plaaslike bestuur programme, beklemtoon die witskrif oor plaaslike regering, wat ook deur die Wet op Plaaslike Regerings instellings onderskryf word, die kritieke belangrikheid van die gemeenskap se betrokkenheid in die bestuur van munisipaliteite, maar by alle munisipaliteite wat ineenstort, is hierdie betrokkenheid totaal afwesig.
Kommentaar deur Pieter Coetzee – Redakteur: Kwêvoël


title: Trump se Tweet lok reaksie van ANC

maintext:
President Donald Trump se tweet waarmee hy die Amerikaanse minister van buitelandse sake opdrag gegee het om ondersoek in te stel na gerugte van landvergrepe van wit boere se eiendom en die hoë voorkoms van plaasmoorde, het opslae in die binnekringe van die ANC tot gevolg gehad.
Die tweet volg nadat die president die gewilde Fox News met Tucker Carlson se Tonight program gekyk het waarin Carlson in ’n stadium verwys het na die “rassistiese Suid-Afrikaanse regering”.
Gedurende die program het Carlson genoem dat ’n uitgebreide ondersoek getoon het dat die president van Suid-Afrika, Cyril Ramaphosa begin het met, soos dit deur die gedrukte media na verwys word, die opeising van grond van sy eie burgers wat die verkeerde velkleur het.
Carlson het gesê dat: “Dit definieer letterlik rassisme. Rassisme is die een ding wat ons elite na verwys as die een saak waarvan hulle die minste hou. Daarbenewens is Ramaphosa een van Barack Obama se gunsteling wêreldleiers. ’n Paar weke gelede het Obama hom geprys, hy het die rassistiese regering van Suid-Afrika geloof en na Ramaphosa by naam verwys as ‘die inspirerende hoop regdeur die land’. Stem ons huidige burokratiese elite hiermee saam? Waarskynlik doen hulle.”
Hy het verder bygevoeg: “Dit is ’n tragedie, julle het so pas gehoor. Die Staat ondersteun tans ras-georiënteerde grondvergrypings. Ons hoop maar net die beleid verander.”
Die Amerikaanse departement van Buitelandse Sake het direk hierna daarop gereageer en gesê dat hulle die Suid-Afrikaanse grondhervormingsprogram reeds vir ’n geruime tyd ondersoek.
“Suid-Afrika is ’n sterk demokrasie met veerkragtige instellings, insluitend ’n vrye pers en ’n onafhanklike justisie.
Suid-Afrika spook met die moeilike saak van grondhervorming deur ’n oop proses van publieke verhore, breë basis konsultasies en aktiewe gemeenskap betrokkenheid.
President Cyril Ramaphosa het beloof dat die herverdeling van eiendom proses volgens neergelegde wetgewing sal geskied wat nie negatiewe implikasies sal hê in terme van ekonomiese groei, landbouproduksie of voedselsekerheid nie.”


title: Sondag kommentaar

maintext:
Data is te duur en ek het nie geld vir oproepe nie.
Nadat ek geforseer is om my besighede te sluit as gevolg van die swak ekonomie, het ek het besluit om nie verder af te betaal aan die bank-rekenings en ook nie om uit die gebou, my tuiste vir die afgelope 25 jaar, te skuif nie. Die R250 wat ek spaar kom baie handig te pas.
Na al die duisende rande wat ek aan belasting betaal, eis hulle nog ‘n paar honderd duisende van my en kom die R1600 staatspensioen darem handig te pas.
Sedert ek nie meer die R50 per rekening per maand aan die banke betaal nie, het die daaglikse treiter-oproepe (in ’n vreemde, swak en onverstaanbare Afrika-Engels) en SMS’e van die banke, Telkom en Vodacom na my selfoon opgehou.
Aan laasgenoemde twee het ek niks betaal nie, want hulle eise is geskoei op fakture waarvan hulle die oorsprong nie kan bevestig nie. Kan jy glo hulle vervolg jou vir R1000 vir ’n jaar wat jy hulle nie betaal het nie – twee jaar nadat die sogenaamde wanbetaling nie gedoen is nie? Banke en Telekom-verskaffers maak so baie geld dat hulle net oor die sente omgee.
Deurdat jy nou jouself nie meer kan bankrot verklaar nie, is krediteurs ook nie gewillig om dit te doen nie, veral nie in ’n geval soos myne waar die enigste bate reeds voluit deur ’n bankverband opgeëis word. Miskien is dit omdat hulle bang is dat die groot “Broer” van prokureurs hulle aanspreeklik kan hou vir kostes.
My gebou se versekerde waarde voor die inploffing van die myne, Thabazimbi en die land se ekonomie was R7,5 miljoen. Ek het dit vir R1,6 miljoen in die mark en steeds is daar geen kopers nie. Die bank gaan my nie maklik, tensy hulle ’n voorbeeld van my wil maak, uit die gebou sit nie. Hulle wil ook nie die gebou per veiling verkoop nie aangesien hulle weet dat hulle nie hulle geld gaan terugkry nie. Hierdie is nie ’n dreigement nie, maar ’n realiteit.
My stryd teen die banke se onredelike rentekoerse, termyne en voorwaardes in die loop van die jare ken julle – dit was alles verniet. Op die ouderdom van 55-jaar was ek destyds deur hulle as ’n risiko kliënt gereken.
Dis nou dertien jaar later en ek het tot dusver oorleef. Die somer is aan die kom en die son sal die waterpype weer bietjie opwarm vir die stort.
Ek het in elk geval ’n oop uitnodiging van my vriende om by hulle te stort en ek is welkom by elke ete. Hulle help my met my wasgoed en ek vries my bottels vir die koelboks by hulle. Vriende in die dorp het ek verseker.
Ek is net bly dat ek vir julle, my kinders, ’n huis – opvoeding met baie inmenging van die familie – en tersiêre opleiding stabiliteit kon bied om met julle lewe voort te gaan. ’n Erfporsie is daar ongelukkig nie.
As ek uit die gebou trek is die gebou oop vir vandale – dalk gebeur iets en ek kry ’n koper terwyl daar iets werkbaar is wat ek kan bied, andersins sit ek met skuldeisers wat dink dat hulle bloed uit ’n klip kan tap – net so min kan ek rande uitkak.
Ongelukkig voel ek ’n verantwoordelik op die miljoene wat ek gespandeer het om die gebou in ’n werkende entiteit met lewensvatbare eienskappe te omskep, wat ongelukkig nooit in die nuwe Suid-Afrika se realiteite gerealiseer het nie.
Die krediteure behoort hierdie scenario eerder te aanvaar, want met die onteiening van eiendom sonder vergoeding het Ramaphosa gedink hy is ’n towenaar wat ’n goedkoop populistiese beleid van die EFF kan ondersteun sonder om sy vingers te verbrand – daar is geen omkeer hiervan nie en niemand wil nou koop want hulle weet my gebou is ideale prooi vir die sotte.
Hiermee het Ramaphosa hom reeds as ondersteuner van die EFF-beleid aangedui en is hulle welkom in die ANC ter ondersteuning van die 2019 verkiesing.
Net soos die banke, dink hy dat hy oor ’n kontrak beskik wat hom teen die EFF gaan beskerm. Dit sê veel van hom as ’n sakeman met wit vennote wat buffels teen R50milj kan koop. Hy dobbel meer met Suid-Afrika se toekoms as daai uitgewaste Zoeloe beesboer.
Terwyl ek in die gebou is, kan hulle dit maar bo-op my afbrand – onder in die kelder behoort ek veilig wees. Ek het reeds my klere ook na onder geskuif – ek weet my klere is oud, maar as ek dit nie het nie, dan het ek net vuil klere om te dra.
As die besetters inkom en my doodmaak is dit moord en kan die gebou nie maklik opgeëis word nie.
Ramaphosa, glo ek, wil nie hê dat die eienaars van geboue vermoor moet word voordat hulle beslag daarop lê sonder om te betaal nie.
Ek het ’n vol lewe gehad en as dit ’n keerpunt in Suid-Afrika is, moet dit ook maar gebeur. My gebou was my pensioen waarvoor ek die gemeenskap gedien en waarvoor ek gewerk het. Ongelukkig, my kinders, is julle jul erfenis deur populistiese politiek ontneem.
Die banke glo steeds dat hulle nie bekommerd hoef te wees nie, want hulle word deur die wet beskerm. Die terugbetaling van ’n verband is ’n kontrak wat hulle met jou as eiendom eienaar gesluit het en volgens hulle het dit niks uit te waai het met die gebou wat as sekuriteit aangebied is nie. Indien die gebou nie meer die sekuriteit kan voorsien nie is jy as persoon steeds gebind deur die kontrak om die res van die geld terug te betaal. Oogklappes se mosses!
Hierdie kontrakte deur die banke is gemaak met inagneming van Artikel 25 in die grondwet. Artikel 25, wat die swartes geskraap wil hê, wat lui dat jy nie van jou eiendom ontneem mag word sonder vergoeding indien dit jou voortbestaan in gedrang bring of afbreuk doen aan jou manier om vir jouself ’n inkomste te skep nie – Ek het dit reeds in ’n vorige berig oor die DA wat kiesers hieroor in Thabazimbi kom toespreek het genoem.
Onthou net hierdie eiendom sluit in, nie net plaaseiendom nie, maar ook jou woning in die dorp, stad of aan die kus, jou motorvoertuig, belegging, aandele, juwele – alles wat jy besit en wat jy jou eiendom noem.
Indien dit deurgevoer word, stem die banke toe dat die witmense (jammer ek moet die woord gebruik) die land van die swart immigrante (wat na die aankoms van Jan van Riebeeck in die Kaap eers die Zambezirivier vanuit midde Afrika oorgesteek het) die land gesteel het – Gaan Google dit indien julle dit nie glo nie – gaan lees ook meer hieroor in my kommentaar van “Gesteelde land” wat ek reeds jare gelede in Kwêvoël geplaas het.
In daardie geval het banke gesteelde goedere as sekuriteit aanvaar wat meer as ’n verkoolde tameletjie is.
Banke en oorsese beleggers moet maar weet dat sedert Dingaan, die Koning van die Zoeloe-nasie, daar geen swart politikus is wat hulle aan ’n bindende kontrak verbind nie.
Diegene wat nie die geskiedenis kan onthou nie moet weet dat die Voortrekker, Piet Retief, en sy manne vermoor is net nadat hulle die ooreenkoms met Dingaan gesluit het oor verblyfreg in Natal en dat die “bindende kontrak” in sy knapsak saam met hul lyke, vir die aasvoëls gevoer is. Dingaan het nie eens die moeite gedoen om die kontrak te vernietig nie.
Nieteenstaande my bindende kontrak met die bank is my besluit dat ek nie uit die gebou gaan padgee nie.
Ek het ’n plekkie wat ek met die welwillendheid van my vriende solank inrig. Dit gaan tyd in beslag neem want daar is werk om te doen.
Intussen het ek ’n besige tyd wat voorlê om te verseker dat Kwêvoël steeds in hierdie komende bestaansjaar van 37 jaar in Thabazimbi sy vlerke sprei en die gemeenskap inlig aangaande dit wat belangrik is.
Liefde – Pappa


title: Trump stop Zimbabwe se Triomfmars

maintext:
Zimbabwe se hoop op die opheffing van sanksies deur die VSA het ’n bloutjie geloop toe die Amerikaanse president, Donald Trump ’n wet onderteken het om die sanksies teen die land verder te verleng. Die sanksies is reeds vanaf 2001 op Zimbabwe van toepassing.
Die nuwe wet benadruk die noodsaaklikheid van vry en regverdige verkiesings in Zimbabwe en vereis dat Zimbabwe kredietwaardige vordering toon met die hou van vry en regverdige verkiesings, wet en orde te herstel en verseker dat die militêre mag ondergeskik aan ’n siviele regering moet wees.
Volgens die Amerikaanse departement van buitelandse sake blyk dit dat Zimbabwe weereens misluk nadat die MDC Alliansie, onder Advokaat Nelson Chamisa se leiding, aangevoer het dat die verkiesing deur die Zimbabwe Verkiesingskomitee ten gunste van die heersende Zanu-PF gemanipuleer is.
Amerika se departement van buitelandse sake wys ook daarop dat die verkiesing aanvanklik vreedsaam was totdat opposisie betogers die strate ingevaar het wat veroorsaak het dat besighede hulle deure moes sluit.
Tydens hierdie protesaksies is voertuie en ander eiendom aan die brand gesteek. Die protes is op ’n brutale militaristiese manier in bedwang gebring met ses mense wat met lewendig ammunisie doodgeskiet is.
Die nuwe wet wat deur Trump onderteken is, is ’n groot terugslag vir president Emmerson Mnangagawa se strewe om Zimbabwe se ekonomie weer aan die gang te kry. Boonop word die uitkoms van die verkiesing bevraagteken en daar word verwag dat ’n dringende hofaansoek ter ondersteuning hiervan by die Konstitusionele Hof ingehandig sal word.
Alhoewel die sanksies teen ’n paar individuele gemik is, word die gewone Zimbabwiese burgers ook hierdeur geraak aangesien daar op verskeie Zimbabwiese maatskappye se uitvoere ten bedra van etlike miljoen dollars beslag gelê is.